Adan a Yesisi De Hyɛ Yehowa Anuonyam | Onyankopɔn Ahenni\nAdan a Yesisi De Hyɛ Yehowa Anuonyam\nAdan a yɛresisi wɔ wiase nyinaa no boa Ahenni adwuma no\n1, 2. (a) Dɛn na Yehowa asomfo fi bere tenten ayɛ? (b) Dɛn na ɛho hia Yehowa kɛse?\nYEHOWA asomfo anokwafo fi bere tenten asisi adan de ahyɛ ne din anuonyam. Sɛ nhwɛso no, Israelfo de anigye boae ma wosii ntamadan no, na woyii wɔn yam de ɛho nneɛma mae.—Ex. 35:30-35; 36:1, 4-7.\n2 Ɛnyɛ nneɛma a yɛde sisi adan no titiriw na Yehowa bu no sɛ ɛhyɛ ne din anuonyam, na saa ara nso na ɛnyɛ nneɛma no na ɛho hia no kɛse. (Mat. 23:16, 17) Akyɛde a ɛsɔ Yehowa ani na ɛhyɛ no anuonyam sen biara ne ɔsom a n’asomfo de ma no, a nea ɛka ho bi ne sɛnea wofi wɔn pɛ mu de nsi yɛ ne som adwuma no. (Ex. 35:21; Mar. 12:41-44; 1 Tim. 6:17-19) Saa asɛm yi ho hia paa. Dɛn ntia? Efisɛ yebetumi asisi adan nnɛ, nanso ɔkyena na enni hɔ. Sɛ nhwɛso no, ntamadan no ne asɔrefie no nni hɔ bio. Ɛwom sɛ saa adan no nni hɔ bio de, nanso Yehowa da so ara kae ayamye a n’asomfo anokwafo no daa no adi ne adwumaden a wɔyɛe no.—Monkenkan 1 Korintofo 15:58; Hebrifo 6:10.\n3. Dɛn na yebesusuw ho wɔ saa ti yi mu?\n3 Yehowa asomfo a wɔwɔ yɛn bere yi so nso ayɛ adwumaden asisi adan a yehyiam som. Na nea yɛnam yɛn hene Yesu Kristo akwankyerɛ so ayɛ no yɛ nwonwa paa! Ɛda adi sɛ, Yehowa ahyira yɛn adwuma so. (Dw. 127:1) Wɔ saa ti yi mu no, yebesusuw adwuma a yɛayɛ ne sɛnea ahyɛ Yehowa anuonyam no mu kakraa bi ho. Yebetie anuanom bi a wɔaboa ma yɛayɛ saa adwuma yi no nso anom nsɛm.\nAhenni Asa Ahorow a Yesisi\n4. (a) Dɛn nti na yehia adan pii a yebehyia mu asom? (b) Dɛn nti na wɔakeka baa dwumadibea ahorow bi abom? (Hwɛ adaka a n’asɛmti ne “ Yesisi Baa Dwumadibea De Di Yɛn Ahiade a Ɛsakra Ho Dwuma” no.)\n4 Sɛnea yesusuw ho wɔ nhoma yi Ti 16 no, Yehowa hwehwɛ sɛ yehyiam som no. (Heb. 10:25) Asafo nhyiam ahorow a yɛyɛ no hyɛ yɛn gyidi den, na ɛsan nso ma anigye a yɛde yɛ asɛnka adwuma no yɛ kɛse. Bere a nna a edi akyiri yi rekɔ n’awiei no, Yehowa ama asɛnka adwuma no rekɔ anim ntɛmntɛm. Ɛno nti, afe biara nnipa ɔpehaha pii sen yuu ba n’ahyehyɛde no mu. ( Yes. 60:22) Bere a Ahenni no manfo redɔɔso no, na ɛho abehia kɛse sɛ yesisi nhoma tintimbea a yɛde betintim Bible ho nhoma. Yɛsan nso hia adan pii a yebehyiam asom.\n5. Dɛn nti na edin Ahenni Asa no fata? (Hwɛ adaka a n’asɛmti ne “ New Light Asɔredan” no nso.)\n5 Bible Asuafo a wɔwɔ hɔ nnɛ no abakɔsɛm mfiase pɛɛ na wohui sɛ ɛho hia sɛ wɔn ankasa nya adan a wobehyiam asom Yehowa. Ɛte sɛ nea wosii adan a yehyiam som a edi kan no mu biako wɔ West Virginia, U.S.A., wɔ afe 1890 mu. Eduu afe 1930 mfe no mu no, na Yehowa nkurɔfo asisi asa ahorow anaa wɔasiesie pii, nanso na wonnya mfaa edin pɔtee bi ntoo adan a yehyiam som no so. Wɔ afe 1935, bere a Onua Rutherford kɔɔ Hawaii nsrahwɛ no, na wɔresi asa bi aka baa dwumadibea foforo a wɔresi no ho. Bere a wobisaa Onua Rutherford sɛ wɔbɛfrɛ saa asa no dɛn no, obuae sɛ: “Esiane sɛ Ahenni no ho asɛmpaka adwuma na yɛreyɛ nti, munnye nni sɛ ɛsɛ sɛ yɛfrɛ no ‘Ahenni Asa’?” (Mat. 24:14) Ná ɛnyɛ saa asa yi nkutoo na wɔbɛfrɛ no Ahenni Asa, na mmom na wɔde saa din no bɛtoto adan a Yehowa nkurɔfo hyiam som wɔ wiase nyinaa no mu dodow no ara so.\nBible Asuafo a wɔwɔ New Light asɔredan no anim\nNEW LIGHT ASƆREDAN\nWƆ AFE 1880 mfe no awiei no, Baptist asafo a ɛwɔ Mount Lookout, West Virginia, mpɔtam hɔ no mufo pii bɛyɛɛ Bible Asuafo. Nanso, Bible Asuafo no ne Baptistfo no kɔɔ so yɛɛ wɔn nhyiam wɔ Baptist asɔredan no mu kosii bere bi. Ɛbɛyɛ sɛ, na kuw a wobedi kan akɔ asɔredan no mu na wɔyɛ wɔn nhyiam. Nanso, eduu afe 1890 no, na yɛn nuanom agyae nhyiam a wɔyɛ wɔ Baptist asɔredan no mu no akosi wɔn ankasa asa.\nƐbɛyɛ sɛ ɛno ka adan a Yehowa asomfo a wɔwɔ yɛn bere yi so hyiam som no mu nea edi kan a wosisii no ho. Wɔbɛfrɛɛ no New Light asɔredan efisɛ na wobu nokware a Bible Asuafo no kyerɛkyerɛ no sɛ ɛyɛ Kyerɛwnsɛm no mu hann foforo a apue. Wɔyɛɛ asafo nhyiam wɔ asa no so araa besii afe 1920 mfe no mu. Onua A. H. Macmillan ne anuanom foforo a na wotutu akwan kɔma ɔkasa a na wɔfrɛ wɔn asomfo akwantufo no maa ɔkasa wɔ asa no so, na woyii “Photo-Drama of Creation” no nso wɔ hɔ.\n6, 7. Mfaso bɛn na afi Ahenni Asa a wosisi no ntɛmntɛm no mu aba?\n6 Eduu afe 1970 mfe no mu no, ná ɛho abehia kɛse sɛ wosisi Ahenni Asa pii. Ɛno nti, anuanom a wɔwɔ United States nyaa ɔkwampa a wɔbɛfa so de nna kakraa bi asisi Ahenni Asa a ɛyɛ fɛ a yebetumi ahyiam wɔ so asom. Eduu afe 1983 no, na wɔasisi Ahenni Asa a ɛte saa bɛyɛ 200 wɔ United States ne Canada. Nea ɛbɛyɛ na anuanom atumi ayɛ saa adwuma yi no, wofii ase hyehyɛɛ ɔmantam adansi boayikuw ahorow. Saa nhyehyɛe yi maa adwuma no kɔɔ so yiye ma enti wɔ afe 1986 no, Akwankyerɛ Kuw no gye toom, na eduu afe 1987 no, na Ɔmantam Adansi Boayikuw 60 na ɛwɔ United States. * Eduu afe 1992 no, na wɔahyehyɛ Ɔmantam Adansi Boayikuw no bi wɔ Argentina, Australia, France, Germany, Japan, Mexico, South Africa, ne Spain. Nokwarem no, esiane sɛ adwumaden a anuanom a wosisi Ahenni Asa ne Nhyiam Asa no yɛ no ka ɔsom kronn ho nti, ɛfata sɛ yɛhyɛ wɔn nkuran.\n7 Saa Ahenni Asa a wosisi no ntɛmntɛm no adi adanse kɛse wɔ mmeae a wosisii no. Sɛ nhwɛso no, asɛmti bi baa atesɛm krataa bi a ɛwɔ Spain mu sɛ “Gyidi Tutu Mmepɔw.” Bere a atesɛm krataa no reka Ahenni Asa bi a wosii wɔ kurow bi a wɔfrɛ no Martos mu ho asɛm no, ebisae sɛ: “Dɛn na ama atuhoamafo a wofi [Spain] amantam ahorow mu afi wɔn pɛ mu atwa kwan aba Martos abesi ɔdan ntɛm so, asi no yiye, na nneɛma akɔ so wɔano wɔano saa wɔ wiase a pɛsɛmenkominya ahyɛ mu ma yi mu?” Atesɛm krataa no faa Ɔdansefo bi a watu ne ho ama anom asɛm de buaa saa asɛm yi sɛ: “Nea ama atumi aba saa ne sɛ, yɛyɛ nkurɔfo a Yehowa akyerɛkyerɛ yɛn.”\nYESISI BAA DWUMADIBEA DE DI YƐN AHIADE A ƐSAKRA HO DWUMA\nWɔresi nhoma tintimbea a edi kan no mu biako wɔ Brooklyn, 1927\nBERE a Ahenni no ho asɛnka adwuma no mu fii ase trɛwee wɔ wiase nyinaa no, wɔtew baa dwumadibea ahorow wɔ aman pii so. Wɔtew nea edi kan no wɔ Britain wɔ afe 1900; nea ɛto so abien no wɔ Germany wɔ afe 1903; ne nea ɛto so abiɛsa no wɔ Australia wɔ afe 1904. Ɛho behiae sɛ yɛyɛ nhoma pii nso, enti na ɛsɛ sɛ yesisi nhoma tintimbea. Nea edi kan no mu biako yɛ abansoro dan bi a ɛtoa so awotwe a wosii wɔ Brooklyn, New York, wɔ afe 1927. Eduu afe 2013 no, na baa dwumadibea 15 na wotintim Bible, nhoma, anaa nsɛmma nhoma.\nBetel adan a ɛwɔ Papua New Guinea, wohyiraa so afe 2010\nEfi bɛyɛ afe 1975 besi afe 1990 mfe no mfiase no, wosisii Betel adan foforo wɔ aman bɛyɛ 60 so. Wɔtrɛw Betel ahorow mu wɔ mmeae foforo 30. Nanso, nnansa yi wɔakeka Betel ahorow no bi abom. Bere a afe 2013 Yearbook ofJehovah’s Witnesses no reka nea enti a wɔyɛɛ saa ho asɛm no, ɛkae sɛ: “Nkɔso a aba wɔ nkitahodi ne nhoma tintim mu ama nnipa dodow a wohia wɔ baa dwumadibea akɛse mu no so atew. Afei esiane sɛ nnipa kakraa bi na wɔresom wɔ baa dwumadibea akɛse mu nti, adan bɛdedaa hɔ a na anuanom a wɔwɔ baa dwumadibea nketewa mu wɔ aman foforo so no betumi abɛtena mu. Seesei, Adansefo dodow bi a wɔwɔ osuahu a wɔwɔ baa dwumadibea akɛse bi mu na [wɔhwɛ] asɛnka ne Bible nkyerɛkyerɛ adwuma no so.”\nAdan a Wosisi Wɔ Aman a Wonni Sika Pii So\n8. Wɔ afe 1999 no, nhyehyɛe foforo bɛn na Akwankyerɛ Kuw no penee so, na dɛn ntia?\n8 Bere a afeha a ɛto so 20 reba awiei no, nnipa pii baa Yehowa ahyehyɛde no mu wɔ aman a anuanom a wɔwɔ hɔ nni sika pii no mu. Ná asafo ahorow a ɛwɔ hɔ no ayɛ nea wobetumi biara asisi adan a wohyia wom. Nanso, wɔ aman bi so no, sɛ wɔde Ahenni Asa toto asɔredan ahorow a ɛwɔ hɔ no ho a, na Ahenni Asa no nyɛ fɛ koraa, enti na nkurɔfo nnya anuanom ho adwempa, na na wodi wɔn ho fɛw mpo. Nanso, efi afe 1999 no, Akwankyerɛ Kuw no penee nhyehyɛe bi a ɛbɛma wɔasisi Ahenni Asa ntɛmntɛm wɔ aman a wonnyaa nkɔso pii mu no so. Wɔde ntoboa a anuanom a wɔwɔ aman a wɔwɔ sika pii mu yii no kɔboae sɛnea ɛbɛyɛ a ‘nneɛma bɛkyɛ pɛpɛɛpɛ.’ (Monkenkan 2 Korintofo 8:13-15.) Anuanom mmarima ne mmea a wofi aman foforo so tuu wɔn ho mae kɔboaa adwuma no.\n9. Adwuma bɛn na na ɛte sɛ nea ɛyɛ kɛse boro so, nanso dɛn na yetumi yɛe?\n9 Mfiase no, na ɛte sɛ nea adwuma no boro yɛn so. Amanneɛbɔ bi a wɔde too gua wɔ afe 2001 mu daa no adi sɛ na wohia Ahenni Asa bɛboro 18,300 wɔ aman 88 a wonnyaa nkɔso pii mu. Nanso, esiane sɛ Onyankopɔn honhom ne yɛn hene Yesu Kristo taa yɛn akyi nti, adwuma biara nni hɔ a yɛrentumi nyɛ. (Mat. 19:26) Bɛyɛ mfe 15 ntam, efi afe 1999 besi afe 2013 no, na Onyankopɔn nkurɔfo nam saa nhyehyɛe yi so asisi Ahenni Asa 26,849. * Yehowa gu so rehyira asɛnka adwuma no so, enti bere a eduu afe 2013 no, na yɛda so ara hia Ahenni Asa bɛyɛ 6,500 wɔ saa aman no mu, na seesei ɛsɛ sɛ yesisi ɔhaha pii afe biara.\nAhenni Asa ahorow a wosisi wɔ aman a wonni sika pii so wɔ ne nsɛnnennen\n10-12. Ɔkwan bɛn so na Ahenni Asa a yɛasisi no ahyɛ Yehowa din anuonyam?\n10 Ɔkwan bɛn so na saa Ahenni Asa foforo a wɔasisi no ahyɛ Yehowa din anuonyam? Baa dwumadibea a ɛwɔ Zimbabwe no bɔɔ amanneɛ sɛ: “Sɛ yesi Ahenni Asa foforo a, nnipa a wɔba asafo nhyiam no dodow taa bu bɔ ho wɔ ɔsram biako mu.” Wɔ aman pii so no, ɛte sɛ nea nkurɔfo twentwɛn wɔn nan ase sɛ wɔde wɔn ho bɛbɔ yɛn kosi sɛ wobehu sɛ yɛanya ɔdan a ɛfata a yehyia mu som. Enti sɛ yenya si Ahenni Asa bi pɛ a, ɛnkyɛ na ayɛ mã, ná ɛho abehia sɛ yesi foforo. Wɔ ne nyinaa mu no, ɛnyɛ adan no fɛ nko na ɛtwetwe nkurɔfo ba Yehowa nkyɛn, na mmom Kristofo dɔ a wɔn a wɔresisi asa no da no adi no nso tumi sesa adwene a nkurɔfo wɔ wɔ n’ahyehyɛde no ho no. Momma yensusuw nhwɛso kakra bi ho nhwɛ.\n11 Indonesia. Bere a ɔbarima bi a na ɔrehwɛ Ahenni Asa bi a wɔresi hui sɛ adwumayɛfo no nyinaa yɛ wɔn a wɔatu wɔn ho ama no, ɔkae sɛ: “Saa nkurɔfo yi, mo ho yɛ nwonwa! Ɛwom sɛ munnnye akatua de, nanso mahu sɛnea mo mu biara fi ne koma nyinaa mu de anigye yɛ adwuma no. Minnye nni sɛ nyamesom ahyehyɛde bi wɔ hɔ a ɛte sɛ mo de yi!”\n12 Ukraine. Ɔbea bi a na ɔtaa fa baabi a wɔresi Ahenni Asa bi hui sɛ adwumayɛfo no bɛyɛ Yehowa Adansefo, na ɔdan no nso bɛyɛ Ahenni Asa. Ɔkae sɛ: “Me nuabea bi a wabɛyɛ Ɔdansefo na ɔkaa Yehowa Adansefo ho asɛm kyerɛɛ me. Bere a mihuu sɛnea moresi ɔdan yi no, me nso misii gyinae sɛ mede me ho bɛbɔ saa honhom fam abusua yi. Mahu sɛ moda ɔdɔ adi.” Saa ɔbea yi penee so ma wɔne no yɛɛ Bible adesua, na ɔbɔɔ asu wɔ afe 2010 mu.\n13, 14. (a) Dɛn na woasua afi asɛm a awarefo bi kae bere a wɔhwɛɛ Ahenni Asa bi a na wɔresi no mu? (b) Dɛn na wubetumi ayɛ de aboa ma asa a wokɔ nhyiam wɔ so no ahyɛ Yehowa din anuonyam?\n13 Argentina. Awarefo bi kɔɔ onua bi a ɔrehwɛ ma wɔasi Ahenni Asa bi nkyɛn. Okunu no kae sɛ, “Yɛde yɛn ani adi sɛnea moresi ɔdan no akyi paa, na . . . yɛayɛ yɛn adwene sɛ yebesua Onyankopɔn ho ade wɔ saa dan yi mu.” Afei, obisae sɛ: “Dɛn na ɛsɛ sɛ yɛyɛ na ama yɛatumi aba nhyiam wɔ ha?” Awarefo no penee so sɛ wɔne wɔn mmɛyɛ Bible adesua, nanso wɔkae sɛ sɛ wɔbɛma kwan ma wɔn abusuafo nso asua bi de a, ɛnde wobesua. Anuanom de anigye penee wɔn abisade no so.\n14 Ebia wonka ho bi na wosii Ahenni Asa a mokɔ nhyiam wɔ so no, nanso wubetumi ayɛ pii de aboa ma asa no ahyɛ Yehowa din anuonyam. Nea wubetumi ayɛ no bi ne sɛ, wode anigye bɛto nsa afrɛ wo Bible asuafo, wɔn a wokɔ wɔn nkyɛn sankɔhwɛ, ne ɔmanfo ma wɔne wo akɔ asafo nhyiam wɔ Ahenni Asa no so. Wowɔ hokwan nso sɛ wobɛboa ma wɔasiesie asa a muhyiam som no so. Sɛ woyɛ wo nhyehyɛe yiye a, wubetumi ayi ntoboa ma wɔde asiesie Ahenni Asa a wokɔ so anaasɛ wubetumi ayi ma wɔde asisi adan a wɔsom wom wɔ wiase no afã bi. (Monkenkan 1 Korintofo 16:2.) Saa adwuma yi nyinaa de ayeyi brɛ Yehowa din.\nAdwumayɛfo a ‘Wotu Wɔn Ho Ma Koraa’\n15-17. (a) Henanom na wɔyɛ adan a yesisi no ho adwuma kɛse? (b) Dɛn na woasua afi nsɛm a awarefo bi a wɔaboa ma wɔasisi adan wɔ aman ahorow so aka no mu?\n15 Sɛ wɔresi Ahenni Asa, Nhyiam Asa, ne baa dwumadibea ahorow a, anuanom mmarima ne mmea a wɔwɔ mpɔtam hɔ no na wɔyɛ adwuma no fã kɛse no ara. Nanso, mpɛn pii no, anuanom mmarima ne mmea a wofi aman foforo so a wɔwɔ adansi ho nimdeɛ boa wɔn. Saa anuanom a wɔatu wɔn ho ama no mu binom atoto wɔn nneɛma yiye ma enti wotumi kɔ aman foforo so de adapɛn dodow bi kɔboa ma wosisi adan. Afoforo nso atu wɔn ho ama de mfe pii reboa ma wɔasisi adan, na sɛ wosi biako wie a na wɔkɔ nea edi hɔ no so.\nTimo ne Lina Lappalainen (Hwɛ nkyekyɛm 16)\n16 Amanaman ntam adansi adwuma wɔ ne nsɛnnennen, na nhyira nso wom. Sɛ nhwɛso no, Timo ne Lina, atutu akwan akɔ aman a ɛwɔ Asia, Europa, ne Amerika Anafo fam akosisi Ahenni Asa, Nhyiam Asa, ne baa dwumadibea ahorow. Timo ka sɛ, “Mfe 30 a atwam ni, sɛ mɛka a, mfe abien biara wɔde me kɔ baabi foforo.” Lina a ɔne Timo aware mfe 25 ni no ka sɛ: “Me ne Timo akɔsom wɔ aman ahorow du so. Egye bere ne ahoɔden pii na ama woatumi atena wim tebea foforo mu, asua kasa foforo, atumi adi aduan foforo, aka asɛm no wɔ asasesin foforo mu, na woafa nnamfo foforo.” * So biribi pa bi afi wɔn mmɔdenbɔ no mu aba? Lina ka sɛ, “Nsɛnnennen a yɛahyia no ama yɛanya nhyira kɛse. Wɔada Kristofo dɔ ne ahɔhoyɛ adi akyerɛ yɛn, na Yehowa ahwɛ yɛn wɔ ɔdɔ mu. Yɛasan nso ahu sɛ ɛbɔ a Yesu hyɛɛ n’asuafo wɔ Marko 10:29, 30 no yɛ nokware. Yɛanya honhom fam anuanom mmarima, mmea, ne maamenom ɔhaha pii.” Timo ka sɛ, “Yɛn ani agye paa sɛ yɛde nimdeɛ a yɛanya no reyɛ adwuma a ɛho hia sen biara yi, na yɛreboa ma Ɔhene no adwuma no anya nkɔso.”\n17 Darren ne Sarah a wɔaboa ma wɔasisi adan wɔ Afrika, Asia, Amerika Anafo fam, Amerika Mfinimfini fam, Europa, ne South Pacific no te nka sɛ mfaso a wɔanya no dɔɔso sen adwuma a wɔayɛ no. Ɛmfa ho nsɛnnennen a wɔahyia no, Darren ka sɛ: “Ɛyɛ hokwan kɛse sɛ me ne anuanom a wofi wiase no afã pii abom ayɛ adwuma. Mahu sɛ Yehowa ho dɔ a yɛanya no ama yɛn nyinaa ayɛ biako.” Sarah ka sɛ: “Masua nneɛma pii afi anuanom mmarima ne mmea a wofi aman foforo so no hɔ! Nneɛma a saa anuanom yi de abɔ afɔre resom Yehowa no hyɛ me nkuran ma mekɔ so yɛ nea m’ahoɔden betumi biara.”\n18. Ɔkwan bɛn so na nkɔmhyɛ a ɛwɔ Dwom 110:1-3 no renya mmamu?\n18 Ɔhene Dawid hyɛɛ nkɔm sɛ Onyankopɔn Ahenni no manfo behyia nsɛnnennen de, nanso ‘wobetu wɔn ho ama koraa’ ayɛ Ahenni adwuma no. (Monkenkan Dwom 110:1-3.) Obiara a ɔreyɛ adwuma de aboa Ahenni no rema saa nkɔmhyɛ no anya mmamu. (1 Kor. 3:9) Baa dwumadibea adan, Nhyiam Asa ɔhaha pii, ne Ahenni Asa mpempem pii a wɔasisi wɔ wiase nyinaa no yɛ adanse a edi mũ a ɛkyerɛ sɛ Onyankopɔn Ahenni no wɔ hɔ ampa na ɛredi tumi seesei. Hwɛ hokwan a yɛanya sɛ yɛreyɛ adwuma ama Ɔhene Yesu Kristo ma ɛde anuonyamhyɛ kɛse abrɛ Yehowa!\n^ nky. 6 Wɔ afe 2013 no, wogyee atuhoamafo bɛboro 230,000 toom sɛ wɔne Ɔmantam Adansi Boayikuw ahorow 132 nyɛ adwuma wɔ United States. Wɔ saa ɔman no mu no, afe biara saa boayikuw ahorow no hwɛ ma wosisi Ahenni Asa foforo bɛyɛ 75, na wɔboa ma wosiesie asa ahorow bɛyɛ 900.\n^ nky. 9 Ahenni Asa pii a wosisii a wɔamfa saa nhyehyɛe yi so no nka ho.\n^ nky. 16 Amanaman ntam asomfo ne atuhoamafo de wɔn bere pii yɛ adan a wɔresisi ho adwuma, nanso wɔboa asafo ahorow a wɔwom no wɔ asɛnka adwuma no mu wɔ dapɛn awiei anaa anwummere.\nDɛn nti na yesisi adan a yehyiam som ne baa dwumadibea ahorow?\nƆkwan bɛn so na adan a yɛresisi no hyɛ Yehowa anuonyam?\nDɛn na wubetumi ayɛ de aboa ma wɔasisi adan a yehyiam som na yɛasiesie so?


אגרת פולוס השליח אל-הגלטים 1 HHH – Galatifoɔ 1 ASCB\n1Me Paulo, ɔsomafoɔ a ɛnyɛ nnipa anaa onipa bi na ɔfrɛɛ me, na mmom ɛyɛ Yesu Kristo ne Agya Onyankopɔn a ɔnyanee no firii awufoɔ mu no. 2Me ne anuanom a wɔne me wɔ ha nyinaa,\nDe krataa yi kɔma Galati asafo ahodoɔ no nyinaa:\n3Adom ne asomdwoeɛ a ɛfiri yɛn Agya Onyankopɔn ne Awurade Yesu Kristo nka mo. 4Yɛn bɔne enti, Kristo yɛɛ ɔsetie maa yɛn Agya Onyankopɔn. Ɔnam so de ne ho bɔɔ afɔdeɛ de gyee yɛn firii bɔne a yɛwɔ mu ɛnnɛ yi mu. 5Animuonyam nka Onyankopɔn daa nyinaa. Amen.\n6Mo ho yɛ me nwanwa! Ɛnkyɛree koraa, morepa deɛ ɔnam Kristo adom so frɛɛ mo no akɔ asɛmpa foforɔ ho. 7Nokorɛm, asɛmpa foforɔ biara nni baabi, nanso meka ɛfiri sɛ, nnipa bi wɔ hɔ a wɔredane mo adwene pɛ sɛ wɔsesa Kristo Asɛmpa no. 8Na sɛ yɛn, anaa ɔbɔfoɔ firi ɔsoro bɛka asɛmpa a nsonsonoeɛ da ɛno ne yɛn Asɛmpa no ntam a, onii no bɛkɔ afɔbuo a ɛnni awieeɛ mu. 9Yɛaka dada na mereti mu bio sɛ: Obiara a ɔbɛka asɛmpa a ɛne Asɛmpa a moagye atom no bɔ abira no bɛkɔ afɔbuo a ɛnni awieeɛ mu.\n10Deɛ nnipa pene so na mereyɛ yi anaa? Dabi! Mepɛ deɛ Onyankopɔn pene so! Anaa mereyɛ deɛ ɛsɔ nnipa ani? Sɛ megu so yɛ saa deɛ a, na menyɛ Kristo ɔsomfoɔ.\n11Anuanom, mepɛ sɛ mote aseɛ sɛ, Asɛmpa a meka kyerɛ mo no mfiri onipa hɔ. 12Me nsa anka amfiri onipa nkyɛn. Saa ara nso na ɛnyɛ onipa na ɔkyerɛɛ me. Ɛyɛ Kristo no ankasa na ɔdaa no adi kyerɛɛ me.\n13Moate sɛ na mesɛe mʼadagyeɛ nyinaa wɔ Yudasom ho. Afei, moate nso sɛ na mede atirimuɔden taa Onyankopɔn akyidifoɔ, na mefaa ɛkwan biara a mɛtumi so pɛɛ sɛ metɔre wɔn ase. 14Mʼafɛfoɔ Yudafoɔ no deɛ, na mʼadwene mu abue wɔ Yudasom ho sene wɔn nyinaa. Na mekura yɛn nananom amanneɛ nso mu dendeenden. 15Nanso, Onyankopɔn nam nʼadom so frɛɛ me ansa na wɔrewo me sɛ memmɛsom no. Na berɛ no soo 16sɛ ɔbɛda ne Ba no adi akyerɛ me, sɛdeɛ ɛbɛyɛ a mɛka Asɛmpa a ɛfa ne ho akyerɛ amanamanmufoɔ no, mankɔ obiara nkyɛn amma wantu me fo; 17saa ara nso na mankɔ Yerusalem mankɔhunu asomafoɔ a na wɔdi mʼanim ɛkan no. Mmom, mekɔɔ Arabia prɛko pɛ ɛnna mesane mʼakyi baa Damasko.\n18Mfeɛ mmiɛnsa akyi na mekɔɔ Petro nkyɛn wɔ Yerusalem ne no kɔdii nkɔmmɔ. Medii ne nkyɛn dadu nnanum. 19Manhunu ɔsomafoɔ biara wɔ hɔ ka Awurade nua Yakobo ho. 20Meka kyerɛ mo, Onyankopɔn anim sɛ deɛ meretwerɛ yi yɛ nokorɛ trodoo.\n21Ɛno akyi, mebaa Siria ne Kilikia. 22Saa ɛberɛ no na Kristo asafo ahodoɔ a wɔwɔ Yudea no mu nnipa nnim me. 23Nsɛm a na wɔaka afa me ho sɛ, “Afei deɛ, ɔbarima no a na ɔtaa yɛn no ka gyidie a na ɔpɛ sɛ ɔsɛe no no ho asɛm.” 24Na me enti, wɔhyɛɛ Onyankopɔn animuonyam.\nASCB : Galatifoɔ 1


撒迦利亚书 7 CCB – Sakaria 7 AKCB | Biblica\n撒迦利亚书 7 CCB – Sakaria 7 AKCB\nAtɛntrenee Ne Ahummɔbɔ Na Ɛnyɛ Mmuadadi\n1Ɔhene Dario adedi mfe anan so no, Awurade asɛm baa Sakaria nkyɛn ɔsram a ɛto so akron a wɔfrɛ no Kislev no da ɛto so anan no mu. 2Na Bet-Elfo asoma Sareser ne Regem-Melek ne wɔn mmarima sɛ wɔnkɔsrɛ Awurade. 3Wɔmfa asɔfo a wɔwɔ Asafo Awurade fi ne adiyifo so mmisa se, “Menkɔ so ntwa adwo, nni mmuada wɔ ɔsram a ɛto so anum no mu, sɛnea mayɛ no mfe bebree a atwa mu no ana?”\n4Afei Asafo Awurade asɛm baa me nkyɛn se, 5“Bisa asase no so nnipa nyinaa ne asɔfo no se, ‘Mfe aduɔson a atwam no, sɛ mudii mmuada na mutwaa adwo wɔ asram anum ne ason so no, na ɛyɛ ampa sɛ me nti na mudi mmuada no ana? 6Bere a mudidi na monom no, na ɛnyɛ mo ara na moyɛ de gye mo ani ana? 7Ɛnyɛ saa nsɛm yi ara na Awurade faa kan adiyifo so paee mu kae, wɔ bere a Yerusalem ne nkurow a atwa ne ho ahyia no wɔ asomdwoe ne nkɔso no, bere a na nnipa akɔtena Negeb ne atɔe fam nkoko no so ana?’ ”\n8Na Awurade asɛm baa Sakaria nkyɛn bio: 9“Sɛɛ na Asafo Awurade se, ‘Mummu atɛn a ɛyɛ nokware na munnya ahummɔbɔ ne ayamhyehye mma mo ho mo ho. 10Monnhyɛ akunafo, ayisaa, ahɔho ne ahiafo so. Monnnwene bɔne mo koma mu mma mo ho mo ho.’\n11“Nanso wɔantie; wɔde asoɔden dan wɔn akyi na wosisiw wɔn aso. 12Wɔyɛɛ wɔn koma den sɛ ɔtwɛrebo, na wɔantie mmara anaa nsɛm a Asafo Awurade nam ne Honhom so de somaa kan adiyifo no. Ɛno nti, Asafo Awurade bo fuw yiye.\n13“ ‘Mefrɛe no, wɔannye me so, enti wɔfrɛ a merennye wɔn so,’ sɛnea Asafo Awurade se ni. 14‘Mede mfɛtɛ bɔɔ wɔn petee aman nyinaa so ma wɔkɔyɛɛ ahɔho wɔ hɔ. Asase a wogyaw no daa mpan a obiara ntwa mu wɔ hɔ. Sɛɛ na wɔyɛ maa asase fɛfɛɛfɛ no sɛee.’ ”\nAKCB : Sakaria 7


Dwɛtikɛseɛ No (Mateo 25:14-30) | Yesu Asetena\nYESU DE DWETIKƐSEƐ YƐƐ MFATOHO\nYɛbɛkae a, bere a Yesu wɔ Yeriko nna kakra a atwam no, ɔde mmɛnnaa yɛɛ mfatoho de kyerɛɛ sɛ na Ahenni no nnya mmae koraa. Bere a Yesu ne asomafo nnan no wɔ Ngo Bepɔ no so no, ɔsan maa wɔn mfatoho foforo a ɛne mmɛnnaa mfatoho no di nsɛ. Saa bere no, na ɔgu so rekyerɛ sɛnkyerɛnne a asomafo no de bɛhu sɛ waba n’Ahenni mu na wiase awiei abɛn. Mfatoho no kyerɛɛ sɛ adwuma a Yesu de ahyɛ n’asuafo nsa no, ɛsɛ sɛ wɔyere wɔn ho yɛ no yie.\nYesu fii mfatoho no ase sɛ: “Ɛte sɛ onipa bi a ɔrebɛtu kwan a ɔfrɛɛ ne nkoa de n’ahodeɛ hyɛɛ wɔn nsa.” (Mateo 25:14) Ná ɛnyɛ den koraa sɛ asomafo no bɛhu sɛ “onipa” a Yesu kaa ne ho asɛm no yɛ ɔno ankasa, efisɛ bere bi ɔkaa ɔno ara ho asɛm sɛ ɔte sɛ ɔbarima bi a ɔtuu kwan sɛ “ɔrekɔgye ahennie tumi aba.”—Luka 19:12.\nƆbarima no rebɛtu kwan no, ɔde n’ahode hyɛɛ ne nkoa nsa. Kae sɛ mfe mmiɛnsa ne fa a Yesu de yɛɛ ne som adwuma no, ɔde ne bere nyinaa kaa Onyankopɔn Ahenni ho asɛmpa kyerɛɛ nkurɔfo na ɔtetee n’asuafo no sɛ wɔnyɛ saa adwuma no bi. Afei, na ɔrebɛfiri wɔn nkyɛn akɔ, nanso na ɔwɔ wɔn mu awerɛhyem paa sɛ wɔbɛtoa so ayɛ adwuma a watete wɔn sɛ wɔnyɛ no.—Mateo 10:7; Luka 10:1, 8, 9; fa toto Yohane 4:38; 14:12 ho.\nSɛn na ɔbarima a ɔwɔ mfatoho no mu no kyekyɛɛ ahode no mu maa nkoa no? Yesu kaa sɛ: “Ɔmaa baako dwetikɛseɛ nnum, ɔmaa baako mmienu, na ɔmaa ɔfoforɔ nso baako, sɛdeɛ wɔn mu biara ahoɔden teɛ, na ɔtuu kwan.” (Mateo 25:15) Nea ɔde hyɛɛ nkoa no nsa no, dɛn na wɔde bɛyɛ? Wɔbɛhwɛ so de ayɛ adwuma ama wɔn wura anya mfaso anaa? Yesu ka kyerɛɛ asomafo no sɛ:\n“Ntɛm ara na deɛ ɔnyaa dwetikɛseɛ nnum no siim de kɔyɛɛ adwuma nyaa nnum kaa ho. Saa ara na deɛ ɔnyaa mmienu no san nyaa mmienu kaa ho. Na deɛ ɔnyaa baako no deɛ, ɔkɔtutuu fam de ne wura dwetɛ sika no sieeɛ.” (Mateo 25:16-18) Sɛ owura no san ba a, dɛn na ɛbɛsi?\nYesu toaa so sɛ: “Berɛ tenteenten akyi no, nkoa no wura baeɛ, na ɔne wɔn buu nkonta.” (Mateo 25:19) Mmienu a wɔdi kan no yɛɛ “sɛdeɛ wɔn mu biara ahoɔden teɛ.” Saa nkoa no yeree wɔn ho paa de nea wɔnyae no yɛɛ adwuma nyaa so mfaso. Akoa a wɔmaa no dwetikɛseɛ nnum no nyaa nnum kaa ho, na nea wɔmaa no mmienu no nso nyaa mmienu kaa ho. (Saa bere no, sɛ odwumayɛni bɛtumi anya dwetikɛseɛ baako a, gye sɛ ɔbiri ne mogya ani yɛ adwuma mfe 19.) Nkoa mmienu no, owura no kamfoo wɔn mu biara sɛ: “Mo, akoa pa nokwafoɔ! Wodii nneɛma kakraa bi mu nokorɛ. Mɛma woahwɛ nneɛma pii so. Nya wo wura anigyeɛ no bi.”—Mateo 25:21.\nAkoa a wɔmaa no dwetikɛseɛ baako no deɛ, wammɔ ne ho mmɔden. Ɔkaa sɛ: “Me wura, menim sɛ woyɛ obi a w’asɛm yɛ den, a faako a woanguo no ɛhɔ na wotwa, na woboaboa deɛ wonhuhuu soɔ ano. Enti mesuroeɛ, na mede wo dwetikɛseɛ no siee fam. W’adeɛ nie, gye.” (Mateo 25:24, 25) Wamfa sika no ankɔto sikakorabea mpo amma ne wura annya biribi kakra wɔ ho. Yɛbɛtumi aka sɛ ɔdii ne wura no aborɔ paa.\nSɛ owura no ka kyerɛ akoa no sɛ ɔyɛ “akoa bɔne ne onihafoɔ” a ɔdi ka. Nea ɔwɔ mpo, ɔgye fii ne nsam de maa akoa a ɔyeree ne ho yɛɛ adwuma no. Afei owura no kaa sɛ: “Obiara a ɔwɔ bie no, wɔbɛma no bi aka ho ama no aboro ne so; na deɛ ɔnni bie no, deɛ ɔwɔ mpo wɔbɛgye afiri ne nsam.”—Mateo 25:26, 29.\nSaa mfatoho yi, na Yesu asuafo no bɛtumi asua nneɛma pii afiri mu. Ná wɔbɛte ase sɛ asɛnka adwuma a Yesu de ahyɛ wɔn nsa no yɛ akwannya kɛse a ɛnsɛ sɛ wɔtoto no ase koraa. Ná ɔpɛ sɛ wɔyere wɔn ho yɛ adwuma no yie. Nanso na ɛnyɛ Yesu adwene ne sɛ asɛnka adwuma a ɔde ama wɔn no, obiara nyɛ no pɛ. Mfatoho no kyerɛ sɛ ɛsɛ sɛ wɔyɛ no “sɛdeɛ wɔn mu biara ahoɔden teɛ.” Ɛno nso nkyerɛ sɛ obi yɛ “onihafoɔ” na sɛ ɔyɛ ne Wura adwuma no biara biara a, Yesu ani bɛgye ne ho.\nAsɛm a Yesu ka toaa so ne sɛ: “Obiara a ɔwɔ bie no, wɔbɛma no bi aka ho.” Ɛbɛyɛ sɛ saa asɛm no maa asomafo no huu sɛ Yesu wɔ wɔn mu awerɛhyem paa.\nOwura no gyina hɔ ma hwan wɔ dwetikɛseɛ mfatoho no mu no? Nkoa no nso gyina hɔ ma hwannom?\nAdesuade bɛn na ɛwɔ Yesu mfatoho no mu?\nKenkan na hu adwuma a Yesu ka kyerɛɛ n’asuafo a wodi kan no sɛ wɔnyɛ.


1 Beresosɛm 21:1-30\n21 Satan sɔre gyinae de n’ani sii Israel so, na opiapiaa+ Dawid sɛ ɔnkan Israelfo. 2 Enti Dawid ka kyerɛɛ Yoab+ ne ɔman no mu atitiriw sɛ: “Monkɔ nkɔkan+ Israelfo mfi Beer-Seba+ nkosi Dan,+ na mommɛka nkyerɛ me mma minhu wɔn dodow.”+ 3 Na Yoab kae sɛ: “Yehowa mma ne man mmu mmɔ ho ɔha.+ O me wura ɔhene, wɔn nyinaa nyɛ wo nkoa anaa? Dɛn nti na me wura pɛ sɛ ɔyɛ eyi?+ Adɛn nti na worebɛma asodi aba Israel so?” 4 Nanso, ɔhene asɛm+ bu faa Yoab so, enti Yoab kɔe+ kokyin Israel nyinaa, na ɔsan baa Yerusalem.+ 5 Afei Yoab de nnipa a wɔkan wɔn no dodow ho amanneɛbɔ brɛɛ Dawid; Israelfo no dodow si mmarima a wɔtwe nkrante+ ɔpepem biako ne mpem ɔha, na Yuda dodow si mmarima a wɔtwe nkrante mpem ahanan aduɔson. 6 Na Lewi+ ne Benyamin de, Yoab ankan wɔn anka ho,+ efisɛ ɔhene asɛm no yɛɛ no abufuw. 7 Asɛm yi yɛɛ nokware Nyankopɔn ani so bɔne,+ enti ɔteɛɛ ne nsa kaa Israel. 8 Ɛnna Dawid ka kyerɛɛ nokware Nyankopɔn sɛ: “Ade a mayɛ yi de, mayɛ bɔne+ kɛse. Na afei, mepa wo kyɛw, ma w’akoa bɔne ntwam nkɔ,+ na madi nkwaseasɛm paa.”+ 9 Na Yehowa ka kyerɛɛ Gad+ a ɔyɛ Dawid ɔdehufo+ no sɛ: 10 “Kɔ, na kɔka kyerɛ Dawid sɛ, ‘Nea Yehowa aka ni: “Nneɛma abiɛsa na mede resi w’anim.+ Yi mu biako na memfa nyɛ wo.”’”+ 11 Ɛnna Gad siim kɔɔ Dawid anim+ kɔka kyerɛɛ no sɛ: “Nea Yehowa aka ni, ‘Yi nea wopɛ, 12 mfe abiɛsa ɔkɔm;+ anaa asram abiɛsa a mo atamfo de bɛpra mo akɔ+ ama wɔn nkrante anya mo; anaa Yehowa nkrante a ɛbɛba mo so nnansa+ ama ɔyaredɔm+ aba asase no so, na Yehowa bɔfo de ɔsɛe+ aba Israel asase nyinaa so.’ Afei ma me mmuae nkɔma Nea ɔsomaa me no.” 13 Ɛnna Dawid ka kyerɛɛ Gad sɛ: “Asɛm yi ama mabotow. Mesrɛ wo, ma menhwe Yehowa nsam+ mmom, na ne mmɔborɔhunu dɔɔso pii,+ na onipa nsam de, mma mennhwe.”+ 14 Enti Yehowa de ɔyaredɔm+ baa Israel maa nnipa mpem aduɔson totɔe+ Israel. 15 Afei nso, nokware Nyankopɔn somaa ɔbɔfo kɔɔ Yerusalem sɛ ɔnkɔsɛe hɔ.+ Bere a ofii ase sɛ ɔresɛe hɔ ara pɛ, Yehowa hui na mmusu a ɛbae no yɛɛ no mmɔbɔ,+ enti ɔka kyerɛɛ ɔbɔfo a ɔredi awu no sɛ: “Ayɛ yiye!+ Fa wo nsa to hɔ.” Saa bere no, na Yehowa bɔfo no gyina Yebusini+ Ornan awiporowbea+ no nkyɛn. 16 Dawid maa n’ani so, na ohuu Yehowa bɔfo+ no sɛ ogyina ɔsoro ne asase ntam atwe ne nkrante+ akura ne nsam, na ɔde akyerɛ Yerusalem so. Ntɛm ara na Dawid ne mpanyimfo a wofurafura atweaatam+ no de wɔn anim butubutuw fam.+ 17 Ɛnna Dawid ka kyerɛɛ nokware Nyankopɔn sɛ: “Ɛnyɛ me mmom na mekae sɛ wɔnkan ɔman no, na ɛnyɛ me na mafom na mayɛ amumɔyɛde?+ Nguan+ yi de, dɛn na wɔayɛ? O Yehowa me Nyankopɔn, mesrɛ wo, me mmom na teɛ wo nsa wɔ me so, me ne me papa fie, na ɛnyɛ wo man+ na ɛsɛ sɛ wode ɔhaw ba wɔn so.” 18 Na Yehowa bɔfo no ka kyerɛɛ Gad+ sɛ ɔnka nkyerɛ Dawid na Dawid nkosi afɔremuka mma Yehowa wɔ Yebusini Ornan awiporowbea+ hɔ. 19 Na Dawid kɔe sɛnea Gad asɛm a ɔkae wɔ Yehowa din mu no te.+ 20 Saa bere no, Ornan+ twaa n’ani na ohuu ɔbɔfo no, na ne mma baanan a wɔka ne ho no kohintawee. Ná Ornan reporow awi. 21 Ɛnna Dawid kɔɔ beae a Ornan wɔ no. Bere a Ornan maa n’ani so a ohuu Dawid+ no, ntɛm ara na ofii awiporowbea hɔ, na ɔde n’anim kobutuw fam wɔ Dawid anim. 22 Ɛnna Dawid ka kyerɛɛ Ornan sɛ: “Fa awiporowbea no ma me na minsi afɔremuka wɔ hɔ mma Yehowa. Ka ne bo+ kyerɛ me ma mintua ka+ na ɔhaw+ no mfi ɔman no so.” 23 Na Ornan ka kyerɛɛ Dawid sɛ: “Mede kyɛ wo;+ ma me wura ɔhene nyɛ nea eye n’ani so. Hwɛ, mɛma wo anantwi+ a wode bɛbɔ ɔhyew afɔre ne awiporow+ ade a wode bɛyɛ nnyina+ ne awi a wode bɛbɔ aduan afɔre. Mede ne nyinaa ma wo.”+ 24 Nanso, Ɔhene Dawid ka kyerɛɛ Ornan sɛ: “Dabi, ɔtɔ na mɛtɔ atua ho ka nyinaa,+ na meremfa nea ɛyɛ wo dea nkɔbɔ ɔhyew afɔre mma Yehowa a merentua ka.” 25 Enti Dawid karii sika nnwetɛbona ahansia maa Ornan de tɔɔ hɔ.+ 26 Ɛnna Dawid sii afɔremuka+ wɔ hɔ maa Yehowa, na ɔbɔɔ ɔhyew afɔre ne asomdwoe afɔre wɔ so. Ɔmaa ne nne so frɛɛ Yehowa+ na afei ogyee no so, na ɔtɔɔ ogya+ fi soro beguu ɔhyew afɔre no so. 27 Afei nso Yehowa kasa kyerɛɛ ɔbɔfo+ no ma ɔsan de ne nkrante no hyɛɛ ne boha mu. 28 Bere a Dawid hui sɛ Yehowa atie no wɔ Yebusini Ornan awiporowbea hɔ no, ɔkɔɔ so bɔɔ afɔre wɔ hɔ.+ 29 Saa bere no, na Yehowa ntamadan a Mose yɛe wɔ sare so ne afɔremuka a wɔbɔ so ɔhyew afɔre no wɔ sorɔnsorɔmmea a ɛwɔ Gibeon+ no. 30 Ná Dawid ntumi nkɔɔ hɔ nkobisaa Onyankopɔn hɔ biribi efisɛ na osuro+ Yehowa bɔfo no nkrante no.


KENKAN WƆ Abbey Afrikaans Ahanta Aja Albanian Altai Alur American Sign Language Amharic Angolan Sign Language Arabic Argentinean Sign Language Armenian Assamese Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivian Sign Language Boulou Brazilian Sign Language British Sign Language Bulgarian Bulgarian Sign Language Bété Cambodian Carib Catalan Cebuano Changana (Zimbabwe) Chavacano Chichewa Chilean Sign Language Chin (Hakha) Chin (Tiddim) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Comorian (Ngazidja) Costa Rican Sign Language Croatian Croatian Sign Language Czech Czech Sign Language Damara Dangme Danish Digor Douala Drehu Dusun Dutch Dutch Sign Language Ecuadorian Sign Language Efik Emberá (Catío) English Esan Estonian Ewe Fante Faroese Fijian Filipino Sign Language Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Ghanaian Sign Language Ghomálá’ Gitonga Gokana Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Gujarati Gun Guna Guéré Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Huastec (San Luis Potosi) Huichol Hungarian Hungarian Sign Language Hunsrik Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Itawit Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kazakh (Arabic) Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Korean Sign Language Kpelle Krio Kurdish Kurmanji Kurdish Kurmanji (Caucasus) Kwangali Kwanyama Kyangonde Lahu Lambya Laotian Lari Latgalian Latvian Lenje Lhukonzo Lingala Lithuanian Lolo Lomwe Low German Luganda Lugbara Lunda Luo Luvale Macedonian Macua Makhuwa-Meetto Malagasy Malay Malayalam Malaysian Sign Language Maltese Mam Mambwe-Lungu Mangareva Maninkakan (Eastern) Mano Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mayo Mazahua Mazatec (Huautla) Mbukushu Medumba Mende Meru Miskito Mixe (North Central) Mixtec (Guerrero) Mixtec (Huajuapan) Mizo Mongolian Moore Motu Mozambican Sign Language Myanmar Myanmar Sign Language Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Navajo Ndau Ndebele Ndebele (Zimbabwe) Ndonga Nepali Nepali Sign Language New Zealand Sign Language Ngabere Ngangela Ngiemboon Nias Nicaraguan Sign Language Nigerian Pidgin Niuean Norwegian Nuer Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Pilagá Polish Pomeranian Ponapean Portuguese Portuguese (Portugal) Pular Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Russian Russian Sign Language Rutoro Réunion Creole Salvadoran Sign Language Samoan Sango Saramaccan Sarnami Sena Senoufo (Cebaara) Sepedi Serbian Serbian (Roman) Sesotho (Lesotho) Seychelles Creole Shona Shuar Sidama Silozi Sinhala Slovak Slovak Sign Language Slovenian Solomon Islands Pidgin Somali Spanish Spanish Sign Language Sranantongo Sunda Susu Swahili Swati Swedish Swedish Sign Language Taabwa Tagalog Tahitian Taiwanese Sign Language Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai (Northeastern) Thai Sign Language Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Tswana Turkish Turkmen Turkmen (Cyrillic) Tuvaluan Twi Tyrewuju Tzeltal Tzotzil Udmurt Uighur (Cyrillic) Ukrainian Urdu Urhobo Uruguayan Sign Language Uzbek Uzbek (Roman) Valencian Venda Venezuelan Sign Language Vezo Vietnamese Vietnamese Sign Language Wallisian Waray-Waray Wayuunaiki Welsh Wichi Wolaita Wolof Xavante Xhosa Yacouba Yapese Yemba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nAkyerɛw Dwumadibea, U.S.A.\nNea ɛbɛyɛ na yɛayɛ nea yebetumi biara de aka “asɛmpa” no akyerɛ “aman ne mmusuakuw ne kasa ne nkurɔfo nyinaa” no, yetintim nhoma ahorow wɔ kasa bɛboro 750 mu. (Adiyisɛm 14:6) Yɛyɛ dɛn tumi yɛ adwuma a ɛyɛ den yi? Nhoma akyerɛwfo a wɔwɔ aman ahorow so ne nsɛm asekyerɛfo na woyi wɔn yam boa ma yɛyɛ nhoma yi. Wɔn nyinaa yɛ Yehowa Adansefo.\nWodi kan kyerɛw nsɛm no wɔ Borɔfo kasa mu. Akwankyerɛ Kuw no na ɛhwɛ Akyerɛw Dwumadibea a ɛwɔ yɛn adwumayɛbea ti no dwumadi so. Saa dwumadibea yi na ɛhwɛ akyerɛwfo a wɔyɛ adwuma wɔ yɛn adwumayɛbea ti ne baa dwumadibea ahorow bi dwumadi so. Akyerɛwfo a yɛwɔ wɔ aman ahorow so no boa ma wotumi kyerɛw nsɛm a ɛfa nnipa a wofi aman ahorow so ho ma enti nnipa a wofi aman pii so ani gye yɛn nhoma ahorow no akenkan ho.\nWɔde nsɛm a wɔakyerɛw wɔ Borɔfo mu no kɔma nsɛm asekyerɛfo no. Sɛ wɔhwɛ nsɛm a wɔakyerɛw no mu wie na wogye tom a, wɔde fa kɔmputa so kɔma nsɛm asekyerɛfo akuw a wɔwɔ wiase nyinaa ma wɔkyerɛ ase kenkan mu, na afei wɔhwɛ mu hwɛ sɛ biribiara yɛ pɛpɛɛpɛ anaa. Wɔbɔ mmɔden sɛ wɔbɛpaw “nsɛmpa a ɛyɛ nokware” a ɛwɔ wɔn kurom kasa mu na ɛyɛ Borɔfo no nkyerɛase pɛpɛɛpɛ a ɛbɛma wɔn akenkanfo no ate asɛm no ase.—Ɔsɛnkafo 12:10.\nKɔmputa boa ma nkyerɛase no kɔ so ntɛmntɛm. Kɔmputa rentumi nyɛ adwuma a akyerɛwfo ne nsɛm asekyerɛfo yɛ no. Nanso, nsɛm asekyerɛ nhoma, nhoma ahorow, ne nneɛma foforo a wɔde yɛ nhwehwɛmu a ɛwɔ kɔmputa so no boa ma nkyerɛase no tumi kɔ so ntɛmntɛm. Yehowa Adansefo ahyehyɛ kɔmputa so dwumadi bi a wɔfrɛ no Multilanguage Electronic Publishing System (MEPS). Wotumi de kyerɛw kasa ɔhaha pii, na wɔde hyehyɛ nsɛm de mfonini ka ho ma wotintim.\nDɛn nti na yɛbɔ mmɔden yɛ eyinom nyinaa, na yetintim nhoma wɔ kasa ahorow a nnipa mpem kakraa bi na wɔka mpo mu? Nea enti a yɛyɛ saa ne sɛ ɛyɛ Yehowa pɛ sɛ “ogye nnipa ahorow nyinaa ma wobenya nokware no ho nimdeɛ a edi mũ.”—1 Timoteo 2:3, 4.\nƆkwan bɛn na yɛfa so kyerɛw yɛn nhoma ahorow no?\nDɛn nti na yɛkyerɛ yɛn nhoma ahorow ase kɔ kasa ahorow pii mu?


Ebɛnadze Nye Jehovah Adasefo Akwankyerɛ Kuw No? | FAQ\nKENKAN WƆ Afrikaans Albanian America Mmum Kasa Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bicol Bislama Bosnian Boulou Brazil Mmum Kasa Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Cibemba Croatian Czech Dangme Danish Digor Dutch Efik English (Borɔfo) Estonian Ewe (Awona) Faroese Fijian Finnish Fon French Ga (Nkran Kasa) Galician Georgian German Greek Greenlandic Guarani Gun Haitian Creole Hebrew Hiligaynon Hungarian Iban Icelandic Igbo Iloko Indonesian Isoko Italian Italy Mmum Kasa Japanese Javanese Kabiye Kabyle Kachin Karen (S'gaw) Kazakh Kazakh (Arabic) Kikaonde Kinyarwanda Kirghiz Kirundi Kongo Korean Latvian Lingala Lithuanian Low German Macedonian Malagasy Malay Malayalam Maltese Mam Mauritian Creole Maya Mazatec (Huautla) Mfantse Mingrelian Mixe (North Central) Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Nias Norwegian Nzema Oromo Ossetian Pangasinan Persian Polish Portuguese Portuguese (Portugal) Punjabi Quechua (Cuzco) Rarotongan Romanian Romany (Macedonia) Cyrillic Russian Samoan Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sunda Swahili Swedish Sãotomense Tagalog Tahitian Tajiki Tarascan Tatar Telugu Tetun Dili Thai Tigrinya Tiv Tlapanec Tojolabal Tongan Totonac Tsonga Turkish Turkmen Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Venda Vezo Vietnamese Wallisian Welsh Xhosa Yoruba (Alata) Zapotec (Isthmus) Zulu\nEbɛnadze Nye Jehovah Adasefo Akwankyerɛ Kuw No?\nAkwankyerɛ Kuw no yɛ kuw ketseaba bi a no mufo no yɛ Christianfo a hɔnho akokwaa, na hɔn na wɔma Jehovah Adasefo a wɔwɔ wiadze nyina no akwankyerɛ. Hɔn edwuma no wɔ mu ebien:\nWɔhwɛ ma wosiesie nkyerɛkyerɛ a ogyina Bible do dze nam Jehovah Adasefo nwoma ahorow, nhyiamu ahorow, nye skuul ahorow do.—Luke 12:42.\nWɔhwɛ Jehovah Adasefo wiadze nyina edwuma no do dze nam hɛn asɛnka edwuma no ho akwankyerɛ a wɔdze ma, nye biribiara a nkorɔfo fi hɔn pɛ mu yi dze boa asɛnka edwuma no a wɔhwɛ do no do.\n“Asomafo no nye mpanyimfo no” a nna wɔwɔ “Jerusalem” no sisii gyinae ahorow ma ɔdze mfaso brɛɛ Christianfo asafo ahorow a nna wodzi kan no. Akwankyerɛ Kuw no dzi hɔn nhwɛdo yi ekyir. (Ndwuma 15:2) Tse dɛ dɛm mbarimba anokwafo no, Akwankyerɛ Kuw no munyi biara mmbu noho dɛ ɔyɛ hɛn ahyehyɛdze no do ɔkwankyerɛfo anaa ɔkandzifo. Wɔma Bible no kyerɛ hɔn kwan, na wɔgye to mu dɛ Jehovah Nyankopɔn apaw Jesus Christ dɛ ɔno nye asafo no Tsir.—1 Corinthfo 11:3; Ephesusfo 5:23.\nWoananom nye Akwankyerɛ Kuw no mufo?\nObodur January 2018 no, nna Akwankyerɛ Kuw no mufo a wɔwɔ hɔ nye Kenneth Cook, Jr., Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson nye David Splane. Wɔsom wɔ hɛn wiadze nyina edwumayɛbea tsir wɔ Warwick, New York, U.S.A.\nƆkwan bɛn do na wɔahyehyɛ Akwankyerɛ Kuw no?\nAkwankyerɛ Kuw no ahyehyɛ egyinatukuw ahorow esia dɛ wɔnhwɛ hɛn dwumadzi n’afã ahorow do, na Akwankyerɛ Kuw no munyi biara som wɔ dɛm egyinatukuw no mu kor anaa dza ɔbor dɛm mu.\nNkitahodzifo Egyinatukuw: Ɔhwɛ ma aban mbra bɔ hɛn ho ban, ɔhwɛ ma wɔyɛ atoyerɛnkyɛm ber mu mboa ho nhyehyɛɛ, odzi hɛn som no mufo a osian hɛn som mu gyedzi ahorow ntsi wɔtaa hɔn no nsɛm ho dwuma, na odzi nsɛm afofor so a ɔfa Jehovah Adasefo ho a ɔgye ntsɛmpɛ no ho dwuma.\nEdwumayɛfo Eyiedzi Egyinatukuw: Ɔhwɛ nhyehyɛɛ ahorow a ɔfa Bethel ebusuamufo ho no do.\nNwoma Tsintsim Nye Adansi Egyinatukuw: Ɔhwɛ ma wɔyɛ Bible ho nwoma ahorow na wɔdze mona, afei ɔhwɛ ma wosisi mbea ahorow a yɛsom, kasa asekyerɛ edwumayɛbea nye edwumayɛbea nkorbata ahorow.\nƆsom Edwuma Egyinatukuw: Ɔhwɛ hɛn edwuma a ɔnye dɛ, yɛkã “ahenman ho asɛmpa” no do.—Matthew 24:14.\nNkyerɛkyerɛ Egyinatukuw: Ɔhwɛ ma wosiesie Bible mu nkyerɛkyerɛ ahorow, a wɔnam nhyiamu, skuul, video nye dza wɔbɔ tsie ahorow do dze ma hɛn no.\nNsɛnkyerɛw Egyinatukuw: Ɔhwɛ ma wosiesie Bible mu nkyerɛkyerɛ ahorow a wotsintsim nye dza ɔba wɛbsaet do no, na ɔsan so hwɛ kasa asekyerɛ edwuma do.\nSɛ yɛdze ndwuma a Akwankyerɛ Kuw no nam egyinatukuw ahorow yi do yɛ no to nkyɛn a, Akwankyerɛ Kuw no san hyia dapɛn biara susũ ahyehyɛdze no ehiadze ahorow ho. Wɔ dɛm nhyiamu ahorow yi ase no, Akwankyerɛ Kuw no mufo no susũ dza Kyerɛwnsɛm no kã ho, wɔma kwan ma Nyankopɔn no sunsum krɔnkrɔn no kyerɛ hɔn kwan, na wɔbɔ mbɔdzen dɛ wɔbɛyɛ anokor.—Ndwuma 15:25.\nWoananom na wɔyɛ Akwankyerɛ Kuw no aboafo?\nIyinom yɛ Christianfo anokwafo a wɔboa Akwankyerɛ Kuw egyinatukuw ahorow no. (1 Corinthfo 4:2) Wɔwɔ nyimdzee nye suahũ pii wɔ edwuma a ɔhyɛ egyinatukuw a wɔyɛ edwuma boa hɔn no ase no mu, na wɔkɔ dɛm egyinatukuw no dapɛn dapɛn nhyiamu no bi. Ɔwɔ mu dɛ aboafo yi nnsisi gyinae ahorow no bi dze, naaso wɔma adwenkyerɛ nye nhwehwɛmu nsɛm ahorow, wɔdze egyinatukuw no gyinaesi ahorow yɛ edwuma, na wɔhwɛ mbrɛ gyinaesi ahorow no nya nkɔenyim. Akwankyerɛ Kuw no so tum soma hɔn ma wɔkɛserasera hɛn enuayɛ kuw no a wɔwowɔ wiadze n’afã ahorow no. Wotum so soma hɔn ma wɔkɛma ɔkasa wɔ nhyiamu ahorow bi tse dɛ afrenhyia nhyiamu nye nhyiamu a wɔyɛ ma hɔn a woewie Gilead no ase.\nABOAFO NO HƆN EDZIN\nNwoma Tsintsim Nye Adansi\nBible no ma yehu siantsir nye mbrɛ wɔahyehyɛ nokwar Christianfo dɛ asafo.\nƆkwan Bɛn do na Jehovah Adasefo Akwankyerɛ Kuw no Dzi Dwuma Ndɛ?\nWɔ asomafo no hɔn aber do no, nyimpakuw ketseaba bi soom dɛ akwankyerɛ kuw maa Christianfo asafo no. Iyinom nye asomafo no nye mpanyimfo no. Ndɛ so ɛ?\nAso Jehovah Adasefo Wɔ Asɔfo A Wotua Hɔn Kaw?\nAso wɔakyekyɛ hɛn mu dɛ asɔfo nye asɔrmba? Woananom na wɔsom dɛ asomfo a wɔagye hɔn ato mu?\nFa mona Fa mona Ebɛnadze Nye Jehovah Adasefo Akwankyerɛ Kuw No?


‘Tu Mmirika No Wie’ | Ɔwɛn-Aban Adesua\nƆwɛn-Aban—Nea Adesua Nsɛm Wom | April 2020\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Assamese Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Madagascar Sign Language Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Manyawa Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Taabwa Tagalog Tahitian Taiwanese Sign Language Tajiki Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\n‘Tu Mmirika No Wie’\n“Matu mmirika no awie.”—2 TIM. 4:7.\nDWOM 129 Yebegyina Mu Pintinn\n1. Dɛn na ɛsɛ sɛ yɛn nyinaa yɛ?\nSƐ WOYARE anaa woabrɛ a, w’ani begye ho sɛ wubetu mmirika bi a ne tu yɛ den anaa? Ebia w’ani rennye ho sɛ wobɛyɛ saa. Nanso, ɔsomafo Paul kaa sɛ nokware Kristofo nyinaa retu mmirika bi. (Heb. 12:1) Yɛyɛ mmofra oo, mpanyin oo, yɛwɔ ahoɔden oo, yɛabrɛ oo, sɛ yɛpɛ sɛ yɛn nsa ka nea Yehowa de ahyɛ yɛn bɔ no a, ɛsɛ sɛ yɛn nyinaa gyina mu kosi awiei.—Mat. 24:13.\n2. Adɛn nti na Paul tumi de ahotoso kaa asɛm a ɛwɔ 2 Timoteo 4:7, 8 no?\n2 Paul tumi de ahotoso kasae efisɛ na ‘watu mmirika no awie.’ (Kenkan 2 Timoteo 4:7, 8.) Nanso, mmirika bɛn na na Paul reka ho asɛm?\nƐYƐ MMIRIKA BƐN?\n3. Mmirika bɛn na na Paul reka ho asɛm?\n3 Agodie a na ɛkɔ so wɔ Greece tete no, ɛtɔ da a na Paul fa nneɛma a wɔyɛ wɔ saa agodie no mu de kyerɛkyerɛ asuade titiriw bi. (1 Kor. 9:25-27; 2 Tim. 2:5) Paul de Kristofo asetena totoo mmirikatu ho mpɛn pii. (1 Kor. 9:24; Gal. 2:2; Filip. 2:16) Sɛ obi hyira ne ho so ma Yehowa na ɔbɔ asu a, na wafi ase retu “mmirika” yi bi. (1 Pet. 3:21) Sɛ Yehowa de nkonimbo anaa abasobɔde a ɛne daa nkwa no ma no a, ɛno na ɛkyerɛ sɛ watu mmirika no awie.—Mat. 25:31-34, 46; 2 Tim. 4:8.\n4. Dɛn na yebesusuw ho wɔ adesua yi mu?\n4 Mmirika a wotu twa kwan tenten ne sɛnea yɛbɔ yɛn bra sɛ Kristofo no, nneɛma bi di nsɛ wom. Ebi ne nea ɛwɔ he? Nneɛma pii wom a edi nsɛ. Momma yensusuw emu mmiɛnsa ho. Nea edi kan, ɛsɛ sɛ yɛfa ɔkwan a wɔakyerɛ sɛ yɛmfa so no so; nea ɛto so mmienu, ɛsɛ sɛ yɛde si yɛn ani so sɛ yebetu mmirika no awie; nea ɛto so mmiɛnsa, sɛ yehyia ɔhaw wɔ kwan mu mpo a, ɛsɛ sɛ yemia yɛn ani tu mmirika no.\nFA ƆKWAN A WƆAKYERƐ SƐ YƐMFA SO NO SO\nƐsɛ sɛ yɛn nyinaa fa ɔkwan a Kristofo nam so no so (Hwɛ nkyekyɛm 5-7) *\n5. Ɔkwan bɛn na ɛsɛ sɛ yɛfa so, na adɛn ntia?\n5 Sɛ mmirikatufo bi resi akan na wɔpɛ sɛ wonya abasobɔde no a, ɛsɛ sɛ wɔfa ɔkwan a wɔn a wɔhyehyɛɛ akansi no akyerɛ sɛ wɔmfa so no so. Saa ara na yɛn nso, sɛ yɛpɛ sɛ yɛn nsa ka abasobɔde a ɛne daa nkwa no a, ɛsɛ sɛ yɛfa ɔkwan a wɔakyerɛ sɛ Kristofo mfa so no so, anaa yɛbɔ yɛn bra sɛ Kristofo. (Aso. 20:24; 1 Pet. 2:21) Nanso, Satan ne wɔn a wodi n’akyi no pɛ sɛ yɛfa ɔkwan foforo so; wɔpɛ sɛ yɛkɔ so ne wɔn ‘tu mmirika.’ (1 Pet. 4:4) Sɛnea yɛbɔ yɛn bra nti, wodi yɛn ho fɛw, na wɔka sɛ ɔkwan a wɔnam so no yɛ koraa sen yɛn de no; wɔkyerɛ sɛ ɛma wonya ahofadi. Nanso nea wɔreka no nyɛ nokware.—2 Pet. 2:19.\n6. Dɛn na wusua fi Brian asɛm no mu?\n6 Wɔn a wɔne nkurɔfo a Satan wiase no kyerɛ wɔn kwan tu mmirika no, ɛnkyɛ na wɔahu sɛ ɔkwan a wɔnam so no, ɛmma wɔnne wɔn ho, na mmom ɛma wɔyɛ nkoa. (Rom. 6:16) Momma yɛnhwɛ Brian. N’awofo hyɛɛ no nkuran sɛ ɔmmɔ ne bra sɛ Kristoni. Nanso, bere a onnya nnii mfe 20 no, na n’adwene nsi no pi sɛ ɔbɔ ne bra sɛ Kristoni a n’ani begye. Enti Brian yɛɛ n’adwene sɛ ɔne wɔn a wɔma Satan kyerɛ wɔn kwan no bɛbɔ. Ɔka sɛ: “Ná minnim koraa sɛ sɛɛ ahofadi a na misusuw sɛ menya no, ɛbɛma nneyɛe bɔne de me ayɛ akoa. M’ani baa me ho so no, na menom nnubɔne, mewe nsa, na na mibu brabɔne nso. Mfe kakra a edi hɔ no, mifii ase nom nnubɔne a ano yɛ den sen nea na menom kan no, na emu pii wɔ hɔ a na mintumi nnyae nom. . . . Nea ɛbɛyɛ na manya sika de abɔ me bra no, mifii ase tɔn nnubɔne.” Ewiee ase no, Brian yɛɛ n’adwene sɛ ɔde Yehowa akwankyerɛ bɛbɔ ne bra. Brian sesaa n’akwan, na ɔbɔɔ asu afe 2001. Seesei ɔrebɔ ne bra sɛ Kristoni, na n’ani agye paa. *\n7. Sɛnea Mateo 7:13, 14 kyerɛ no, akwan mmienu bɛn na ɛwɔ hɔ?\n7 Ɛho hia paa sɛ yehu ɔkwan pa no na yɛfa so! Satan pɛ sɛ yɛn nyinaa gyae ɔkwan hihiaa a “ɛkɔ nkwa mu” no so fa na yɛkɔfa ɔkwan a ɛtrɛw a wiase mu nnipa dodow no ara nam so no so. Nnipa pii nam ɔkwan a ɛtrɛw no so, na ɛso fa nyɛ den. Nanso saa kwan no “kɔ ɔsɛe mu.” (Kenkan Mateo 7:13, 14.) Sɛ yebetumi afa ɔkwan pa no so a yɛremma biribiara ntwetwe yɛn adwene a, ɛsɛ sɛ yɛde yɛn ho to Yehowa so na yetie no.\nHWƐ W’ANIM TẼẼ NA WOANHWE ASE ANAA WOAMMA AFOFORO ANHWE ASE\nƐsɛ sɛ yɛhwɛ yɛn anim tẽẽ na yɛanhwe ase anaa yɛamma afoforo anhwe ase (Hwɛ nkyekyɛm 8-12) *\n8. Sɛ obi retu mmirika na ɔhwe ase a, dɛn na ɔyɛ?\n8 Sɛ mmirikatufo retu mmirika atwa kwan tenten a, wɔhwɛ wɔn anim sɛnea ɛbɛyɛ a wɔrenhwe ase. Nanso, ebia obi a ɔretu mmirika no bi betia ne yɔnko nan so ama wahwe ase, anaa ɔno ankasa betia amena mu ahwe ase. Sɛ ɔhwe ase a, ɔsan sɔre gyina ne nan so toa mmirikatu no so. Ɛnyɛ nea ɛma ɔhwee ase no na ɔde n’adwene si so, na mmom ɔde n’ani si mmirika no a obetu awie ne abasobɔde a ɔhwɛ kwan sɛ obenya no so.\n9. Sɛ yedi mfomso anaa obi di mfomso tia yɛn a, dɛn na ɛsɛ sɛ yɛyɛ?\n9 Yebetumi ahwe ase mpɛn pii wɔ mmirika a yɛretu no mu, kyerɛ sɛ, yebetumi adi mfomso wɔ yɛn kasa ne yɛn nneyɛe mu. Anaa wɔn a yɛne wɔn retu mmirika no betumi adi mfomso bi ama ahaw yɛn. Ɛba saa a, ɛnsɛ sɛ ɛyɛ yɛn nwonwa. Yɛn nyinaa tɔ sin, na ɔkwan hihiaa a ɛkɔ nkwa mu no, ɛno ara na yɛn nyinaa retu mmirika wɔ so. Enti ɛnyɛ dɛn ara a yɛbɛpem obi anaa obi bɛpem yɛn. Paul kaa sɛ ɛtɔ da a obi benya ‘asɛm atia ne yɔnko.’ (Kol. 3:13) Nanso sɛ mfomso bi ba a, ɛnsɛ sɛ yɛde yɛn adwene si ɛno so, na mmom ɛsɛ sɛ yɛde yɛn adwene si abasobɔde a yebenya no so. Sɛ yɛhwe ase anaa mfomso bi ba a, momma yɛnsɔre nnyina yɛn nan so na yɛntoa mmirika no so. Sɛ yɛn bo fuw anaa yɛde nkurɔfo ho abufuw hyɛ yɛn mu na yɛantoa so antu mmirika no a, yɛrentumi ntu mmirika no nwie, na abasobɔde no nso bɛbɔ yɛn. Afei nso, wɔn a yɛne wɔn retu mmirika wɔ ɔkwan hihiaa a ɛkɔ nkwa mu no so no, anhwɛ a nea yɛreyɛ no bɛto wɔn hintidua.\n10. Dɛn na yebetumi ayɛ na yɛanto afoforo “hintidua”?\n10 Ade foforo a yebetumi ayɛ na yɛanto yɛn nuanom a yɛne wɔn retu mmirika no “hintidua” ne sɛ, sɛ ɛbɛyɛ yiye a, yebegye wɔn adwenkyerɛ ne wɔn nsusuwii atom, sen sɛ da biara yɛbɛhwɛ kwan sɛ wobegye yɛn adwenkyerɛ atom. (Rom. 14:13, 19-21; 1 Kor. 8:9, 13) Wei ho hia paa efisɛ yɛnte sɛ mmirikatufo a wɔresi akan. Saa mmirikatufo yi ne wɔn ho si akan, na wɔn mu biara pere sɛ ɔno nko ara nsa bɛka abasobɔde no. Saa mmirikatufo no dwen nea wɔn nko ara benya ho. Enti ebia wobepia mmirikatufo a aka no sɛnea ɛbɛyɛ a wobedi wɔn anim. Nanso yɛn de, yɛne yɛn ho yɛn ho nsi akan. (Gal. 5:26; 6:4) Yɛn botae ne sɛ yɛbɛboa anuanom pii sɛnea ɛbɛyɛ a yɛne wɔn betumi atu mmirika no awie na yɛn nsa aka abasobɔde a ɛne daa nkwa no. Ɛno nti, yɛbɔ mmɔden sɛ yɛde afotu a Onyankopɔn maa Paul kyerɛwee yi bɛyɛ adwuma. Ɔkaa sɛ ɛnsɛ sɛ ‘yɛhwɛ nneɛma a ɛfa yɛn nko ara ho, na mmom yɛnhwɛ nea ɛfa afoforo ho nso bi.’—Filip. 2:4.\n11. Dɛn na mmirikatufo de wɔn ani si so, na adɛn ntia?\n11 Sɛ mmirikatufo retu mmirika a, ɛyɛ a wɔhwɛ wɔn anim tẽẽ, na wɔsan de wɔn ani si baabi a wodu a ɛkyerɛ sɛ wɔawie mmirikatu no so. Sɛ wɔmfa wɔn ani nhu saa beae no mpo a, wɔde wɔn adwene bu sɛ wɔatu mmirika no awie ama wɔn nsa aka abasobɔde no. Nea ɛboa wɔn ma wɔkɔ so tu mmirika no ne sɛ, wɔde wɔn adwene si abasobɔde no so.\n12. Dɛn na Yehowa aka sɛ ɔde bɛma yɛn?\n12 Mmirika a yɛretu no, Yehowa aka akyerɛ yɛn sɛ, sɛ yetumi tu mmirika no wie a, ɛyɛ dɛn ara a ɔbɛma yɛn abasobɔde. Ɛne sɛ, yɛbɛtena ase daa wɔ soro anaa paradise wɔ asase so. Bible no ma yehu sɛnea saa abasobɔde yi te, na ɛboa yɛn ma yehu sɛnea asetena bɛyɛ anigye saa bere no. Sɛ yɛma saa anidaso no tena yɛn adwene ne yɛn koma mu a, ɛbɛyɛ den sɛ yɛbɛma biribi ato yɛn hintidua ma yɛahwe ase.\nWUHYIA NSƐNNENNEN MPO A, KƆ SO ARA TU MMIRIKA NO\nSɛ yɛrehyia ɔhaw mpo a, yɛpɛ sɛ yɛkɔ so tu nkwa ho mmirika no (Hwɛ nkyekyɛm 13-20) *\n13. Dɛn na yɛwɔ a mmirikatufo nni?\n13 Ná mmirikatufo a wosi akan wɔ Greece no brɛ na na wɔte yaw, nanso na ɛsɛ sɛ wɔyere wɔn ho. Nea na ebetumi aboa wɔn ne wɔn ankasa ahoɔden ne sɛnea wɔbɛteɛteɛ wɔn apɔw mu yiye. Yɛte sɛ saa mmirikatufo yi, efisɛ yɛn nso wɔretete yɛn ama yɛatumi atu nkwa mmirika no. Nanso yɛwɔ biribi a mmirikatufo nni. Yebetumi anya ahoɔden afi Yehowa hɔ. Yehowa nso de, ne tumi nni ano. Ɔhyɛ yɛn bɔ sɛ, sɛ yɛde yɛn ho to ne so a, ɛnyɛ ntetee nko ara na ɔde bɛma yɛn, na mmom ɔbɛma yɛayɛ den!—1 Pet. 5:10.\n14. Sɛ yehyia ɔhaw a, sɛn na asɛm a ɛwɔ 2 Korintofo 12:9, 10 no boa ma yegyina ano?\n14 Paul hyiaa ɔhaw pii. Nkurɔfo didii no atɛm na ebi nso tan n’ani. Afei nso, ɛtɔ da a na ɔte nka sɛ wayɛ mmerɛw, na ɔkaa sɛ “ɔhonam mu nsɔe” bi nso reteetee no. (2 Kor. 12:7) Nanso, sɛ́ anka ɔbɛma ɔhaw yi abu n’abam no, ohui sɛ wei bɛma wanya hokwan de ne ho ato Yehowa so. (Kenkan 2 Korintofo 12:9, 10.) Esiane sɛ Paul nyaa saa adwene no nti, Yehowa boaa no ma otumi gyinaa ɔhaw a ohyiae nyinaa ano.\n15. Sɛ yesuasua Paul a, dɛn na yebehu?\n15 Yɛn nso yɛn gyidi nti, ebia nkurɔfo bedidi yɛn atɛm anaa wɔbɛtan yɛn ani. Ebi nso a, na yare reteetee yɛn anaa yɛabrɛ. Nanso sɛ yesuasua Paul a, ɔhaw biara a yebehyia no, ebetumi ama yɛahu sɛ Yehowa dɔ yɛn na ɔtaa yɛn akyi.\n16. Sɛ yare ama woayɛ mmerɛw a, dɛn na wubetumi ayɛ?\n16 Woaka mpa mu anaa wote mmubuafo akongua mu? Wo kotodwe mu agugow anaa w’ani nhu ade papa? Sɛ saa a, ɛbɛyɛ dɛn na woatumi ne mmerante ne mmabaa ne wɔn a wɔte apɔw atu mmirika? Nokwasɛm ne sɛ wubetumi ayɛ aboro so! Wɔn a wɔn mfe akɔ anim ne wɔn a yare ama wɔayɛ mmerɛw pii retu mmirika wɔ ɔkwan a ɛkɔ nkwa mu no so. Ɛkaa wɔn nko ara ahoɔden a, anka wɔrentumi ntu saa mmirika yi. Nanso wɔma Yehowa hyɛ wɔn den; wotie Kristofo nhyiam no wɔ telefon so, anaa wɔhwɛ asafo nhyiam no video a wɔatwe agu afiri so. Afei nso, wɔka asɛmpa no kyerɛ adɔkotafo, nɛɛsefo, ne wɔn abusuafo.\n17. Kristofo a ɔhaw bi nti wontumi nyɛ nea wɔpɛ sɛ wɔyɛ nyinaa wɔ Yehowa som mu no, Yehowa te nka sɛn wɔ wɔn ho?\n17 Sɛ ɔhaw bi a worehyia nti wuntumi nyɛ nea wopɛ sɛ woyɛ nyinaa wɔ Yehowa som mu a, ɛnsɛ sɛ woma w’abam bu na woka sɛ wunni ahoɔden a wode betu mmirika wɔ ɔkwan a ɛkɔ nkwa mu no so. Yehowa dɔ wo efisɛ wowɔ ne mu gyidi na wode animia asom no abesi saa bere yi. Wuhia ne mmoa seesei sen bere biara, na ɔrennyaw wo. (Dw. 9:10) Mmom, ɔbɛbɛn wo paa. Momma yɛnhwɛ onuawa bi a yare reteetee no. Ɔka sɛ: “Esiane sɛ daa yare teetee me nti, mihu sɛ mentaa nnya hokwan nka nokware no ho asɛm nkyerɛ afoforo. Nanso minim sɛ kakra a mitumi yɛ no ma Yehowa ani gye, na ɛma me nso m’ani gye.” Sɛ w’abam bu a, kae sɛ ɛnkaa wo nko ara. Susuw nhwɛso a Paul yɛe no ho, na kae asɛm a ɛhyɛ nkuran a ɔkae no. Ɔkaa sɛ: “Mmerɛwyɛ . . . yɛ anigyesɛm ma me. Efisɛ meyɛ mmerɛw mmom a na minya ahoɔden.”—2 Kor. 12:10.\n18. Ɔhaw soronko bɛn na ebinom rehyia?\n18 Wɔn a wɔretu mmirika wɔ ɔkwan a ɛkɔ nkwa mu no so no, ebinom hyia ɔhaw foforo. Ɔhaw a wɔrefa mu no, afoforo nhu na wɔnte ase nso. Ebinom anya adwenemhaw, na adwinnwen ahyɛ ebinom nso so. Dɛn na ɛma ɔhaw a Yehowa asomfo a wɔda ne koma so yi refa mu no yɛ soronko? Fa no sɛ obi nsam abu anaa ɔte mmubuafo akongua mu. Obiara betumi ahu ɔhaw a ɔrefa mu na ebetumi aka nkurɔfo koma ama wɔaboa no. Nanso, sɛ obi wɔ adwenemhaw anaa adwinnwen ahyɛ obi so a, ebia ɔrenyɛ biribiara mma afoforo nhu sɛ ɔreteetee. Sɛnea ne ho hiahia no no, ɛte sɛ obi a ne nsam abu pɛpɛɛpɛ, nanso esiane sɛ afoforo nhu sɛ ɔrehu amane nti, ebia wɔrennya ayamhyehye mma no na wɔaboa no.\n19. Dɛn na yesua fi Mefiboset asɛm no mu?\n19 Sɛ wowɔ ɔhaw bi na wususuw sɛ nkurɔfo nte wo ase a, ebia Mefiboset asɛm no betumi ahyɛ wo nkuran. (2 Sam. 4:4) Ná ɔyɛ obubuafo, na Ɔhene Dawid nso ne no anni no yiye. Ɛnyɛ mfomso bi a Mefiboset dii nti na ɔhaw yi baa ne so. Nanso wamfa nkurɔfo ho abufuw anhyɛ ne mu; ná n’ani sɔ nneɛma pa a wanya wɔ n’asetena mu no. Ná Dawid ada ayamye adi akyerɛ Mefiboset, na n’ani sɔe. (2 Sam. 9:6-10) Enti bere a Dawid ne Mefiboset anni no yiye no, osusuw asɛm no nyinaa ho yiye. Ɛmfa ho sɛ Dawid dii mfomso tiaa no no, Mefiboset amfa ne ho abufuw. Wamfa nea Dawid de yɛɛ no no ho sobo ammɔ Yehowa. Nea na Mefiboset betumi ayɛ de aboa ɔhene a Yehowa apaw no no na ɔde n’adwene sii so. (2 Sam. 16:1-4; 19:24-30) Yehowa ma wɔkyerɛw nhwɛso pa a Mefiboset yɛe no wɔ N’Asɛm no mu, na ama yɛatumi asua biribi afi mu.—Rom. 15:4.\n20. Sɛ adwinnwen hyɛ ebinom so a, ebetumi aka wɔn sɛn, nanso awerɛhyem bɛn na wobetumi anya?\n20 Adwinnwen tumi hyɛ anuanom bi so ara ma sɛ wɔkɔ nnipa mu a, wɔn ho ntɔ wɔn, na wɔbɔ hu. Ebetumi ayɛ den ama wɔn sɛ wɔbɛkɔ nnipadɔm mu, nanso wɔkɔ asafo nhyiam, ɔmansin ne ɔmantam nhyiam bere nyinaa. Sɛ wonnim obi a ɛyɛ den sɛ wɔne no bɛkasa, nanso wotumi ne afoforo kasa wɔ asɛnka mu. Sɛ saa na ɛyɛ wo a, nya awerɛhyem sɛ ɛnyɛ wo nko ara na ɛyɛ wo saa. Nnipa pii refa ɔhaw a ɛte saa mu. Kae sɛ nea wufi wo koma nyinaa mu yɛ no, Yehowa ani sɔ. Ɔhaw a worefa mu nyinaa akyi no, w’abam mmui, na ɛno yɛ adanse a ɛkyerɛ sɛ Yehowa rehyira wo na ɔma wo ahoɔden a wuhia. * (Filip. 4:6, 7; 1 Pet. 5:7) Sɛ worehyia ɔhaw bi anaa adwinnwen ahyɛ wo so na woda so resom Yehowa a, nya awerɛhyem sɛ Yehowa ani sɔ.\n21. Yehowa mmoa so nti, dɛn na yɛn nyinaa betumi ayɛ?\n21 Anigyesɛm ne sɛ, nsonsonoe wɔ mmirika a nkurɔfo tu de si akan ne nea Paul kaa ho asɛm no mu. Tete no, mmirika a na wotu no, onipa baako pɛ na na onya abasobɔde no. Nanso, mmirika a Kristofo retu no de, obiara a obegyina mu akosi awiei no benya daa nkwa sɛ abasobɔde. (Yoh. 3:16) Afei nso, mmirika a na wotu de si akan no, sɛ obi nni apɔwmuden a, na ɛbɛyɛ den paa sɛ obetumi atu mmirika no adi nkonim. Nanso yɛn de, yɛn mu pii nte apɔw, nso yegu so retu mmirika no. (2 Kor. 4:16) Yehowa mmoa so nti, yɛn nyinaa betumi atu mmirika no awie!\nMmirika bɛn na na Paul reka ho asɛm?\nƆhaw bɛn na yehyia?\nYɛbɛyɛ dɛn atu mmirika no akosi awiei?\nDWOM 144 Fa W’ani Si Botae no So!\n^ nky. 5 Ɛnnɛ, onyin nti, Yehowa asomfo pii reteetee, na yare nso ama wɔn mu binom ayɛ mmerɛw. Ɛtɔ da nso a, yɛn mu biara te nka sɛ wabrɛ. Enti sɛ yɛte mmirikatu ho asɛm a, ɛyɛ yɛn sɛ yɛrentumi ntu bi. Ɔsomafo Paul kaa nkwa mmirikatu ho asɛm, na adesua yi bɛboa yɛn ama yɛahu sɛnea yɛn mu biara betumi amia n’ani atu mmirika no na wadi nkonim.\n^ nky. 6 Hwɛ asɛm a wɔato din “Bible Tumi Sesa Nnipa” a ɛbaa January 1, 2013, Ɔwɛn-Aban mu no.\n^ nky. 20 Sɛ wopɛ nsɛm foforo a ɛbɛboa wo ama woahu nea wobɛyɛ bere a adwinnwen ahyɛ wo so, ne sɛnea ebinom atumi agyina mu ho nsɛm a, hwɛ May 2019 JW Broadcasting® dwumadi no wɔ jw.org®. Hwɛ NHOMAKORABEA > JW BROADCASTING®.\n^ nky. 63 MFONI HO NKYERƐKYERƐMU: Onua a ne mfe akɔ anim yi ayere ne ho reyɛ asɛnka adwuma no, na wei boa no ma ɔkɔ so fa ɔkwan a Kristofo nam so no so.\n^ nky. 65 MFONI HO NKYERƐKYERƐMU: Sɛ yɛhyɛ afoforo sɛ wɔnnom nsa pii anaa sɛ yɛn ankasa nom nsa pii a, yebetumi ato afoforo hintidua.\n^ nky. 67 MFONI HO NKYERƐKYERƐMU: Onua bi yare ma waka mpa mu wɔ ayaresabea, nanso ɔda so ara retu Kristofo mmirika no; ɔredi wɔn a wɔhwɛ no no adanse.\nShare Share ‘Tu Mmirika No Wie’\nw20 April kr. 26-31\nƆsɛe Bi Fi Atifi Fam Rebobɔ Ba!\nNnipa a Wɔwɔ W’asasesin Mu No, Wuhu Wɔn Sɛn?\nTie Afoforo, Hu Wɔn Yiye, Na Nya Ayamhyehye Ma Wɔn\n“Mafrɛ Mo Nnamfo”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 2020\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM April 2020\nShare Share ƆWƐN-ABAN—NEA ADESUA NSƐM WOM April 2020\nƆWƐN-ABAN—NEA ADESUA NSƐM WOM April 2020


Yohane Suboni Soma Kɔbisaa Yesu Ho Asɛm | Yesu Asetena\nYOHANE SUBONI SOMA KƆBISAA YESU ONIPA KO A ƆYƐ\nYESU KAMFOO YOHANE\nBere a Yohane Suboni daa afiase bɛyɛ afe baako no, na ɔda so ara te sɛ Yesu reyɛ nnwuma akɛse. Enti sɛ Yohane asuafo no bɛka kyerɛ no sɛ Yesu anyane Nain okunafo no ba a, hwɛ sɛnea Yohane ho bɛdwiri no. Ne nyinaa akyi no, na Yohane pɛ sɛ ɔte Yesu ankasa anom asɛm. Enti Yohane somaa n’asuafo mmienu. Ɔsomaa wɔn sɛ wɔnkɔyɛ dɛn? Ɔka kyerɛɛ wɔn sɛ wɔnkɔbisa Yesu sɛ: “Wone Deɛ Ɔreba no, anaasɛ yɛnhwɛ obi foforɔ kwan?”—Luka 7:19.\nWohwɛ saa asɛmmisa no a, wobɛka sɛ ntease nnim. Nanso na Yohane yɛ ɔbarima a ɔmfa ne som nni agorɔ. Yɛbɛkae a, ɔno na ɔbɔɔ Yesu asu, na ɔhuu sɛ Onyankopɔn honhom aba Yesu so. Afei nso ɔtee Onyankopɔn nne sɛ ɛredi Yesu ho adanse. Enti biribiara nkyerɛ sɛ afei deɛ na Yohane gyidi ayɛ mmerɛw. Ɛnte saa a, anka Yesu renka ne ho asɛmpa sɛnea ɔyɛɛ saa bere no. Sɛ ɛnyɛ Yohane adwenem na na ɛyɛ no naa deɛ a, adɛn na ɔkɔbisaa Yesu saa asɛm no?\nEbia na Yohane pɛ sɛ Yesu ankasa bue n’anom ton ka sɛ ɔno ne Mesia no. Saa bere no, na Yohane da afiase. Enti sɛ ɔte saa asɛm no a, ɛbɛma ne gyidi mu ayɛ den paa. Afei nso, yɛbɛtumi aka sɛ na Yohane asɛmmisa no mu dɔ paa. Ná ɔnim Bible nkɔmhyɛ ahorow a ɛkyerɛ sɛ Nea Onyankopɔn asra no no bɛyɛ ɔhene ne ogyefo nso. Enti na Yohane nhu nea enti a Yesu abɔ asu dadaada nso ɔno Yohane da so da afiase. Ná ɔpɛ sɛ ɔhu sɛ obi bɛba wɔ Yesu akyi a ɔbɛma Mesia ho nkɔmhyɛ a aka no aba mu anaa.\nYesu anka ankyerɛ Yohane asuafo no sɛ, ‘Me ne Nea wɔkaa ne ho asɛm sɛ ɔbɛba no,’ na mmom ɔyɛɛ biribi a ɛbɛma wɔahu sɛ Onyankopɔn taa n’akyi; ɔsaa nnipa a wɔyare nyinaa yareɛ. Afei ɔka kyerɛɛ Yohane asuafo no sɛ: “Monkɔ nkɔka deɛ moteɛ na mohunu no nkyerɛ Yohane sɛ: Anifirafoɔ hunu adeɛ bio, na mmubuafoɔ nante, akwatafoɔ ho fi na asotifoɔ te asɛm, wɔnyane awufoɔ na wɔka asɛmpa no kyerɛ ahiafoɔ.”—Mateo 11:4, 5.\nEbia asɛm a Yohane bisae no kyerɛ sɛ na ɔrehwɛ kwan sɛ Yesu bɛdi dwuma foforo na wayi no mpo afiri afiase. Nanso asɛm a Yesu ka kyerɛɛ Yohane no kyerɛ sɛ nea ɔbɛhu ara ne anwonwade a ɔreyɛ no.\nBere a Yohane asuafo no kɔe no, Yesu ka kyerɛɛ nnipakuw no sɛ, Yohane sen odiyifo koraa. Ɔkaa sɛ Yohane ne Yehowa “bɔfoɔ” a wɔahyɛ ne ho nkɔm wɔ Malaki 3:1 no. Ɔtoaa so sɛ ɔno ne Elia a wɔaka ne ho asɛm wɔ Malaki 4:5, 6 no. Yesu kyerɛɛ mu sɛ: “Nokorɛm mese mo sɛ, wɔn a mmaa awo wɔn mu no, obiara nsɔreeɛ a ɔyɛ kɛseɛ sene Yohane Suboni; nanso deɛ ɔsua wɔ ɔsoro ahennie mu no yɛ kɛseɛ sene no.”—Mateo 11:11.\nYesu kaa sɛ nea ɔsua wɔ ɔsoro Ahenni no mu no yɛ kɛse sen Yohane. Saa asɛm no kyerɛ sɛ Yohane renkɔ ɔsoro Ahenni no mu bi. Yohane wui ansa na Yesu rebue ɔsorokɔ ho kwan. Ɔno deɛ adwuma a ɔbɛyɛe ne sɛ ɔbɛsiesiee kwan mu maa Kristo. (Hebrifoɔ 10:19, 20) Nanso Yohane yɛ Onyankopɔn diyifo nokwafo, na ɔbɛtena asase so wɔ Onyankopɔn Ahenni mu.\nDɛn nti na Yohane kɔbisaa Yesu sɛ ɔno ne Nea Ɔreba no anaa obi foforo reba?\nNkɔmhyɛ bɛn na Yesu kaa sɛ ɛbaa mu wɔ Yohane Suboni so?\nAdɛn nti na Yohane Suboni renkɔka Yesu ho wɔ soro?\nWonim sɛ Bible kae sɛ Mesia no wuo akyi na ɔbɛwie n’adwuma?


ዘሌዋውያን 18 NASV – 3 Mose 18 ASCB | Biblica\nዘሌዋውያን 18 NASV – 3 Mose 18 ASCB\n1Awurade ka kyerɛɛ Mose sɛ, “Ka kyerɛ Israelfoɔ no sɛ, 2‘Mene Awurade mo Onyankopɔn, 3enti mommmɔ mo bra sɛ abosonsomfoɔ. Monnyɛ sɛ nnipa a na mo ne wɔn te wɔ Misraim anaa Kanaan wɔ baabi a mede mo rekɔ no. Monnsuasua wɔn. 4Me mmara ne mʼahyɛdeɛ ara so na ɛsɛ sɛ modi; na ɛsɛ sɛ modi so pɛpɛɛpɛ, ɛfiri sɛ, mene Awurade mo Onyankopɔn. 5Sɛ modi so a, mobɛnya nkwa. Mene Awurade.\n6“ ‘Mo mu biara nni ho ɛkwan sɛ ɔware obusuani a ɔbɛn no. Mene Awurade.\n7“ ‘Ɛnsɛ sɛ abaayewa ware nʼagya anaasɛ ɔbabarima ware ne maame.\n8“ ‘Anaa nʼagya yerenom mu bi.\n9“ ‘Anaa ne nuabaa anaa nʼagya babaa anaa ne maame babaa, sɛ wɔwoo no efie no mu anaa efie foforɔ mu.\n10“ ‘Ɛnsɛ sɛ moware mo nanabaa, sɛ ɔyɛ mo babarima babaa anaa mo babaa babaa, ɛfiri sɛ, ɔyɛ obusuani.\n11“ ‘Ɛnsɛ sɛ woware wo nuabaa a ɔyɛ wʼagya yerenom bi babaa.\n12“ ‘Anaa wo sewaa—wo agya nuabaa, ɛfiri sɛ, ɔyɛ wʼagya abusuani pɛɛ.\n13“ ‘Saa ara na ɛnsɛ sɛ woware wo maame a ɔyɛ wo maame nuabaa, ɛfiri sɛ, ɔyɛ wo maame abusuani pɛɛ.\n14“ ‘Wʼagya nuabarima yere nso, wonni ho ɛkwan sɛ woware no.\n15“ ‘Wonni ho ɛkwan sɛ woware wo babarima yere, ɛfiri sɛ, ɔyɛ wʼase.\n16“ ‘Saa ara nso na wontumi nnware wo nuabarima yere, ɛfiri sɛ, ɔyɛ wo nuabarima dea.\n17“ ‘Worentumi nware ɔbaa bi nsane nware ne babaa anaa ne nanabaa nka ho, ɛfiri sɛ, wɔn nyinaa yɛ abusuafoɔ pɛɛ na ɛyɛ awudisɛm nso.\n18“ ‘Ɛnsɛ sɛ woware anuanom mmaa baanu, ɛfiri sɛ, wɔbɛtwe kora. Na sɛ ɛba sɛ wo yere wu na woware ne nuabaa bi deɛ a, ɛyɛ.\n19“ ‘Ɛnsɛ sɛ wofa ɔbaa a wakɔ afikyire.\n20“ ‘Ɛnsɛ sɛ wofa wo yɔnko yere de gu wo ho fi.\n21“ ‘Mfa wo mma mu biara mma Molek na ɔmmfa no mmɔ afɔdeɛ wɔ n’afɔrebukyia so. Ngu wo Onyankopɔn din ho fi, ɛfiri sɛ, mene Awurade.\n22“ ‘Ɔbarima a ɔne ne yɔnko barima da yɛ akyiwadeɛ kɛseɛ na ɛyɛ bɔne a ɛso nso.\n23“ ‘Ɛnsɛ sɛ ɔbarima fa aboa de gu ne ho fi. Saa ara nso na ɛnsɛ sɛ ɔbaa de ne ho ma aboanini ma ɔfa no. Ɛyɛ akyiwadeɛ kɛseɛ.\n24“ ‘Monngu mo ho fi wɔ saa akwan ahodoɔ yi biara so na yeinom ne deɛ abosonsomfoɔ yɛ. Esiane sɛ wɔyɛ saa enti, merebɛyi wɔn afiri asase a morekɔ so no so. 25Saa ahohwibra no agu ɔman mu no nyinaa ho fi; ɛno enti na meretwe nnipa a wɔte hɔ no aso na mɛyi wɔn afiri asase no so. 26Ɛsɛ sɛ modi me mmara ne mʼahyɛdeɛ no nyinaa so pɛpɛɛpɛ na ɛnsɛ sɛ moyɛ saa akyiwadeɛ yi mu bi koraa. Saa mmara yi ka mo a wɔwoo mo Israelman mu ne ahɔhoɔ a wɔne mo te nyinaa. 27Ampa ara, ɛfiri sɛ daa nnipa a wɔte saa asase a mede mo rekɔ so no so yɛ saa akyiwadeɛ yi enti, asase no ho agu fi. 28Monnyɛ saa adeɛ no bi, anyɛ saa a, mɛpam mo afiri asase no so sɛdeɛ mɛyɛ wɔn a wɔte hɔ seesei no.\n29“ ‘Obiara a ɔbɛyɛ akyiwadeɛ yi mu bi no, wɔbɛtwa no asuo afiri ɔman yi mu. 30Enti monhwɛ sɛ mobɛdi me mmara no so na monnyɛ saa abusudeɛ kɛseɛ yi bi. Monnkɔyɛ abususɛm a wɔn a wɔte asase a morekɔ so no yɛ no bi mmfa ngu mo ho fi. Mene Awurade mo Onyankopɔn.’ ”\nASCB : 3 Mose 18


1 Kings 3 KJV – 1 Ahemfo 3 ASCB | Biblica\n1 Kings 3 KJV – 1 Ahemfo 3 ASCB\n1 Ahemfo 3:1-28\nSalomo Bisa Nyansa\n1Salomo ne Misraimhene Farao yɛɛ apam, nam so waree ne babaa. Ɔde no bɛtenaa Dawid kurom kɔsii sɛ ɔsii nʼahemfie, sii Awurade Asɔredan, na ɔtoo Yerusalem ho ɔfasuo nso wieeɛ. 2Saa ɛberɛ no mu, na Israelfoɔ gu so bɔ afɔdeɛ wɔ sorɔnsorɔmmea, ɛfiri sɛ, na wɔnsii asɔredan, mfaa Awurade din ntoo so. 3Salomo kyerɛɛ ne dɔ a ɔwɔ maa Awurade, ɛfiri sɛ, na ɔnam nʼagya Dawid nkyerɛkyerɛ anammɔn so pɛpɛɛpɛ. Mmom na ɔbɔ afɔdeɛ wɔ sorɔnsorɔmmea hɔ, hye aduhwam wɔ hɔ nso.\n4Gibeon na na afɔrebukyia no mu atitire wɔ, ɛhɔ na Salomo kɔbɔɔ ɔhyeɛ afɔdeɛ apem wɔ afɔrebukyia so. 5Anadwo no, Awurade daa ne ho adi kyerɛɛ Salomo wɔ daeɛ mu. Onyankopɔn ka kyerɛɛ no sɛ, “Ɛdeɛn na wopɛ? Bisa na mede bɛma wo.”\n6Salomo kaa sɛ, “Woada adɔeɛ kɛseɛ pa ara adi akyerɛ mʼagya Dawid, ɛfiri sɛ, na ɔdi wo nokorɛ, yɛ ɔteneneeni a nʼakoma mu nso da hɔ. Woatoa so ayɛ no saa adɔeɛ kɛseɛ yi ara, na ɛnnɛ yi ara, woama no ɔbabarima sɛ ɔntena nʼahennwa nso so.\n7“Afei, Ao Awurade, me Onyankopɔn, woasi wʼakoa ɔhene,3.7 Salomo dii adeɛ sɛ ɔhene no, na wadi bɛyɛ mfeɛ aduonu. sɛ mensi mʼagya Dawid anan mu, nanso meyɛ abɔfra ketewaa bi a mennim sɛdeɛ mɛsi ayɛ mʼadwuma. 8Ɛha na wʼakoa abɛduru wɔ nnipa a woapa wɔn no mu; nnipa a wɔn dodoɔ enti, obi ntumi nkan wɔn. 9Ɛno enti, ma wʼakoa nhunumu akoma a ɔbɛtumi de adi wo nkurɔfoɔ so, na ɔbɛtumi ahunu papa ne bɔne ntam nsonsonoeɛ. Na hwan koraa na ɔno nko ara bɛtumi adi saa ɔman a wɔdi mu, a wɔyɛ wo dea yi so?”\n10Awurade ani sɔɔ Salomo mmuaeɛ no, na nʼani gyee sɛ ɔbisaa nyansa. 11Enti, Awurade buaa sɛ, “Esiane sɛ woabisa nyansa a wode bɛdi me manfoɔ so, na woammisa nkwa tenten anaa sika amma wo ho anaa woammisa sɛ wo ɔtamfoɔ bi nwu no enti, 12mede deɛ woabisa no bɛma wo. Mɛma wo nyansa ne nteaseɛ a obiara nnyaa bi da, na obiara nso nnya bi da. 13Na deɛ woammisa no nso, mede bɛka wo ho—sika ne animuonyam. Na ɔhene biara a ɔwɔ ewiase nso rentumi mfa ne ho nto wo ho, wo nkwa nna nyinaa mu. 14Na sɛ wodi mʼakyi, na wodi me mmara so sɛ wʼagya Dawid a, mɛma wo nkwa tenten.” 15Na Salomo nyaneeɛ, na ɔhunuu sɛ ɛyɛ daeɛ. Ɔkɔɔ Yerusalem kɔgyinaa Awurade Apam Adaka no anim, na ɔbɔɔ ɔhyeɛ afɔdeɛ ne asomdwoeɛ afɔdeɛ. Na ɔhyiaa ne mpanimfoɔ nyinaa, too wɔn ɛpono.\nSalomo Bu Atɛntenenee\n16Akyire yi, mmaa nnwamanfoɔ baanu bi baa ɔhene no nkyɛn, pɛɛ sɛ ɔka wɔn asɛm bi ma wɔn. 17Wɔn mu baako hyɛɛ aseɛ sɛ, “Me wura, mesrɛ wo meka sɛ, saa ɔbaa yi ne me te fi korɔ mu. Mewoo ɔba ɛberɛ a ɔne me te efie hɔ. 18Nnansa akyi no, ɔno nso woo ba. Na yɛn nko ara na yɛte fie hɔ a obiara nka yɛn baanu ho.\n19“Nanso, anadwo no, ɔpere kɔdaa ne ba no so, kumm no. 20Na ɔsɔree anadwo no faa me ba firii me nkyɛn ɛberɛ a mada. Ɔde ne ba a wawu no too mʼabasa so, na ɔfaa me deɛ no kɔtoo ne nkyɛn, ma ɔdaeɛ. 21Adeɛ kyeeɛ a mepɛɛ sɛ mema me ba no nufoɔ no, na wawu. Nanso, anim tetee kakra a mehwɛɛ abɔfra no yie no, mehunuu sɛ, ɛnyɛ me ba no koraa.”\n22Ɛhɔ ara na ɔbaa baako no gyee hwanyan kaa sɛ, “Abɔfra a wawuo no yɛ wo ba no, ɛnna deɛ ɔnwuiɛ no nso yɛ me deɛ no.”\nƐnna ɔbaa a ɔdi ɛkan no nso se, “Dabi, deɛ wawuo no yɛ wo ba no, ɛnna deɛ ɔnwuiɛ no nso yɛ me deɛ no.” Enti, wɔtwee asɛm no saa ara wɔ ɔhene no anim.\n23Ɔhene no kaa sɛ, “Momma yɛmpɛ asɛm no mu nokorɛ yie. Mo baanu nyinaa, obiara se abɔfra a ɔnwuiɛ no yɛ ne dea, na abɔfra a wawuo no deɛ, ɔnyɛ obiara dea.\n24“Sɛ saa na ɛte deɛ a, mommrɛ me akofena.” Enti, wɔde akofena brɛɛ ɔhene no. 25Afei, ɔkaa sɛ, “Mompae abɔfra a ɔnwuiɛ no mu mmienu, na momfa ɛfa mma mmaa no mu biara.”\n26Na ɔbaa a nokorɛm, ɔyɛ abɔfra a ɔte ase no maame a ɔpɛ ne ba yi asɛm yie no teateaam sɛ, “Ao! Dabi me wura! Fa abɔfra no ma no. Mesrɛ wo nku no!”\nNanso, ɔbaa baako no kaa sɛ, “Ɛyɛ, ɛbɛbɔ yɛn baanu nyinaa. Kyɛ ne mu ma yɛn!”\n27Ɛhɔ na ɔhene no kaa sɛ, “Monnku no, na mmom, momfa abɔfra no mma ɔbaa a ɔpɛ sɛ abɔfra no tena ase no, na ɔno ne ne maame no.”\n28Ɔhene yi atemmuo no trɛ faa Israel mmaa nyinaa, na ɔmanfoɔ no ho dwirii wɔn wɔ nyansabun a Onyankopɔn de ama no, a ɛma no bu atɛntenenee no ho.\nASCB : 1 Ahemfo 3


Exodus 26 | Intanɛt So Bible| Wiase Foforɔ Nkyerɛaseɛ\n26 “Fa nwera a wɔanwene ne ahama bruu ne tankɔkɔɔ ne koogyan+ nwene ntama du na fa yɛ ntamadan+ no. Ma wɔnnwene Kerubim+ wɔ ntama no mu. 2 Ntama no mu biara ntwemu nyɛ basafa aduonu awotwe na ne tɛtrɛtɛ nyɛ basafa anan. Ma ntama+ no nyinaa nsusuwii nyɛ pɛ. 3 Ka ntama anum bom, biako ntoa biako so, na ka anum a aka no nso bom, biako ntoa biako so.+ 4 Afei fa ahama bruu yɛ hankare toto ntama a wɔaka abom biako no ano, na yɛ saa ara wɔ ntama foforo a wɔaka abom biako no nso ano, baabi a wɔbɛka abien no asi anim.+ 5 Yɛ nhankare aduonum wɔ ntama biako ano, na yɛ aduonum wɔ ntama a aka no nso ano, baabi a wɔbɛka abien no asi anim no; enti hankare ne hankare bedi nhwɛanim.+ 6 Na fa sika kɔkɔɔ yɛ nkawa aduonum fa suso ntama abien no mu ma ɛnyɛ ntamadan+ biako. 7 “Afei fa abirekyi nhwi+ yɛ ntama dubiako a wode bɛkata ntamadan no so. 8 Ma ntama no mu biara ntwemu nyɛ basafa+ aduasa, na ne tɛtrɛtɛ nyɛ basafa anan. Ma ntama dubiako no nyinaa kɛse nyɛ pɛ. 9 Ka ntama anum bom yɛ no biako na ka asia a aka no nso bom yɛ no biako.+ Bu nea ɛto so asia no to so wɔ ntamadan no anim. 10 Afei yɛ nhankare aduonum toto ntama a wɔaka abom biako ano, na yɛ aduonum wɔ ntama a aka no nso ano, baabi a wobetumi aka abien no asi anim. 11 Na fa kɔbere+ yɛ nkawa aduonum fa hyehyɛ nhankare no mu na ka ntama abien no bom ma ɛnyɛ biako.+ 12 Na ntama no nkae a ɛbɛboro so no de, ma nea aka no fã nsensɛn ntamadan no akyi. 13 Na ntama a ɛboro so no mu basafa biako ngu ntamadan no benkum na basafa biako nso ngu nifa. Ma ɛnsensɛn ntamadan no nkyɛnmu, na ɛnkata n’afanu nyinaa so. 14 “Afei fa adwennini nhoma a wɔahyɛ no kɔkɔɔ yɛ nkataso, na fa sukraman nhoma nso yɛ nkataso foforo gu so. 15 “Na sen ɔkanto nnua fa sisi+ ntamadan no anoano. 16 Ma nnua no biara tenten nyɛ basafa du na ne tɛtrɛtɛ nyɛ basafa biako ne fã. 17 Yɛ biribi te sɛ mpɛɛwa abien tuatua dua biara ase ma ɛnsesa so. Yɛ ntamadan no nnua no nyinaa saa ara. 18 Na fa nnua aduonu sisi ntamadan no fã a ɛhwɛ Negeb, anafo fam no. 19 “Afei fa dwetɛ yɛ nnyinaso+ aduanan hyehyɛ nnua aduonu no ase. Esiane sɛ dua biara wɔ mpɛɛwa abien nti, wɔde nnyinaso abien bɛhyɛ dua biako ase na wɔde abien ahyehyɛ nnua a aka no mu biara ase. 20 Na fa nnua aduonu nso sisi+ ntamadan no fã a ɛhwɛ atifi fam no anim, 21 na fa dwetɛ yɛ nnua no nnyinaso aduanan. Dua biako wɔ nnyinaso abien, na nnua a aka no mu biara nso wɔ nnyinaso abien.+ 22 Na fa nnua asia sisi ntamadan no akyi a ɛhwɛ atɔe fam no.+ 23 Na fa nnua abien sisi ntamadan no ntwea abien so+ wɔ n’akyi. 24 Fa ade so nnua abien no mu na ɛnka mmɔ ho mfi fam nkosi soro, kawa a edi hɔ no so. Saa ara na yɛ nnua abien a esisi ntamadan no ntwea abien so no. 25 Enti ɛbɛyɛ nnua awotwe ne nnyinaso dunsia a wɔde dwetɛ ayɛ; dua biara nnyinaso abien. 26 “Afei fa ɔkanto nnua anum beabea+ ntamadan nnua no mu wɔ ɔfã biako, 27 na fa nnua anum beabea mu wɔ ɔfã foforo. Na fa nnua anum nso beabea ntamadan no akyi a ɛhwɛ atɔe fam+ no. 28 Mmeamu a ɛwɔ mfinimfini no nkura nnua no mu mfi ti nkosi ti. 29 “Fa sika+ dura nnua no ne mmeamu no ho, na nkawa a mmeamu no hyehyɛ mu no nso, fa sika yɛ. 30 Si ntamadan no sɛnea nhwɛso a mede kyerɛɛ wo bepɔw no so no te.+ 31 “Fa ahama bruu ne tankɔkɔɔ ne koogyan ne nwera a wɔanwene yɛ ntwamutam,+ na wɔnnwene Kerubim+ wom. 32 Afei fa ɔkanto yɛ adum anan a sika duradura ho, na fa sɛn so. Fa sika yɛ ɛho mpɛɛwa no, na fa adum no sisi dwetɛ nnyinaso anan so. 33 Fa ntwamutam no sɛn nkawa no ase na fa adanse adaka+ no si akyi, na fa ntwamutam no kyɛ Kronkronbea+ no ne Kronkron mu Kronkronbea no mu.+ 34 Fa mmuaso no kata adanse adaka no so wɔ Kronkron mu Kronkronbea hɔ. 35 “Afei fa ɔpon no si ntwamutam no anim wɔ ntamadan no atifi, na fa kaneadua+ no si anafo. Ɔpon no ne kaneadua no nni nhwɛanim. 36 Fa ahama bruu ne tankɔkɔɔ ne koogyan ne nwera a wɔanwene nwene ntama sɛn+ ntamadan no ano. 37 Afei fa ɔkanto yɛ adum anum na fa sika dura ho. Bio nso fa sika yɛ ɛho mpɛɛwa no, na fa kɔbere yɛ nnyinaso anum a wode adum no besisi so. Afei fa ntama no sensɛn so.


Sɛnea Bible Kyerɛ No, Hwan Ne Dɛe Ɔtia Kristo Anaa Antikristo No?\nKENKAN WƆ Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Croatian Czech Dangme Danish Dutch Efik English Ewe Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Igbo Iloko Indonesian Isoko Italian Japanese Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Maya Myanmar Nahuatl (Central) Ndebele Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Tswana Turkish Tuvaluan Twi Tzotzil Umbundu Venda Vietnamese Wolaita Xhosa Yoruba Zapotec (Isthmus) Zulu\nNnansa yi wɔyɛɛ sini bi a ɛyɛ hu paa, na wɔtoo din sɛ Antikristo anaa Deɛ Ɔtia Kristo No.\nNnwontofo kuo bi a wɔagye din bɔɔ dwom bi, na wɔtoo din Antichrist Superstar.\nFriedrich Nietzsche, onyansapɛfo a ɔtenaa ase bɛyɛ mfe 160 ni no too ne nwoma baako bi din Antikristo.\nAhemfo ne ahempɔn a wɔtenaa ase wɔ Yesu awo akyi afe 500 bɛsi afe 1,500 mu hɔ no frɛɛ wɔn a wɔsɔre tia wɔn no antikristo.\nMartin Luther a ɔfiri Germany a ɔde ɔsom mu nsakrae kɛse bae no frɛɛ Roma Katolek popenom antikristo.\nƐFIRI tete na wɔde asɛm “deɛ ɔtia Kristo” anaa antikristo adi dwuma. Wɔde saa din yi ato ahempɔn ne sini ahorow, enti yɛbisa sɛ: Hwan ne antikristo no? Saa asɛm yi fa yɛn ho nnɛ anaa? Sɛ yɛbɛtumi anya nsɛmmisa yi ho mmuaeɛ a, gye sɛ yɛkɔ Bible no mu kɔhwehwɛ nea antikristo anaa “deɛ ɔtia Kristo” no kyerɛ, efisɛ saa asɛm no pue mpɛn nnum wom.\nWƆAHU DEƐ ƆTIA KRISTO NO\nƆsomafo Yohane nko ara ne Bible kyerɛwfo a ɔde asɛm “deɛ ɔtia Kristo” anaa antikristo no dii dwuma. Ɔkyerɛkyerɛɛ mu sɛn? Hyɛ nsɛm a ɛfiri ne krataa a ɔdii kan kyerɛwee no mu nsow. Ɔkaa sɛ: “Mmɔfra nkumaa, dɔn a ɛdi akyire nie, na sɛdeɛ moate sɛ deɛ ɔtia Kristo reba no, saa na seesei mpo wɔn a wɔtia Kristo bebree aba; na yei na ɛma yɛhunu sɛ dɔn a ɛdi akyire no nie. Wɔfiri yɛn mu na ɛkɔeɛ, nanso na wɔnka yɛn ho . . . Sɛ ɛnyɛ deɛ ɔpo Yesu sɛ ɔno ne Kristo no a, hwan bio na ɔyɛ ɔtorofoɔ? Oyi na ɔtia Kristo no, deɛ ɔpo Agya no ne Ɔba no.”—1 Yohane 2:18, 19, 22.\nYohane bɛtee ase sɛ nea ɔtia Kristo no gyina hɔ ma wɔn a wɔhyɛ da trɛw nyamesom mu atosɛm fa Yesu Kristo ne ne nkyerɛkyerɛ ho mu\nDɛn na saa asɛm yi ma yɛhu? Yohane kaa “wɔn a wɔtia Kristo bebree” ho asɛm. Wei kyerɛ sɛ, “deɛ ɔtia Kristo no” nyɛ onipa baako, mmom nnipa pii na wɔbom yɛ nea ɔtia Kristo no. Nnipa anaasɛ ahyehyɛde a wɔbom yɛ nea ɔtia Kristo no trɛw atosɛm mu, na wɔnnye nni sɛ Yesu ne Kristo no anaa Mesia no. Wɔbɔ mmɔden sɛ wɔremma yɛnhu nsonsonoe a ɛda Onyankopɔn ne Ne Ba Yesu Kristo ntam. Saa nkurɔfo yi ka sɛ wɔne Kristo anaa n’ananmusifo, nanso esiane sɛ “wɔfiri yɛn mu na ɛkɔeɛ” nti, wɔawae afi nokware nkyerɛkyerɛ a ɛwɔ Bible mu no ho. Bio nso, na saa kuo yi wɔ hɔ bere a na Yohane rekyerɛw ne krataa yi wɔ “dɔn a ɛdi akyire no”; ebia asomafo no wuo akyi.\nDɛn bio na Yohane ka faa wɔn a wɔtia Kristo no ho? Ɔreka atoro adiyifo no ho asɛm no, ɔkaa sɛ: “Honhom mu nsɛm biara a ɛpae mu ka sɛ Yesu Kristo baa honam mu no firi Onyankopɔn, na honhom mu nsɛm biara a ɛmpae mu nka Yesu ho asɛm no mfiri Onyankopɔn. Afei nso, yei ne honhom mu nsɛm a ɛfiri deɛ ɔtia Kristo no a moate sɛ ɛreba, na seesei anya aba wiase no.” (1 Yohane 4:2, 3) Afei wɔ Yohane krataa a ɛtɔ so mmienu no mu no, ɔsii so dua sɛ: “Nnaadaafoɔ bebree aba wiase, nnipa a wɔmpae mu nka sɛ Yesu Kristo aba ɔhonam mu. Yei ne ɔdaadaafoɔ no ne deɛ ɔtia Kristo no.” (2 Yohane 7) Enti Yohane bɛtee ase sɛ nea ɔtia Kristo no gyina hɔ ma wɔn a wɔhyɛ da trɛw nyamesom mu atosɛm fa Yesu Kristo ne ne nkyerɛkyerɛ ho mu.\n“ATORO ADIYIFOƆ” NE “ONIPA A ƆNNI MMARA SOƆ NO”\nYesu bɔɔ kɔkɔ sɛ atorɔ adiyifoɔ a wɔte sɛ ‘mpataku adufudepɛfoɔ a wɔhyehyɛ nnwan nwoma’ bɛba\nBere tenten ansa na Yohane rekyerɛw nyamesom mu nnaadaafo ho asɛm no, na Yesu Kristo de afotu ama n’akyidifo sɛ: “Monhwɛ yie atorɔ adiyifoɔ ho, na wɔhyehyɛ nnwan nwoma ba mo nkyɛn, nanso wɔn mu deɛ wɔyɛ mpataku adufudepɛfoɔ.” (Mateo 7:15) Saa ara nso na ɔsomafo Paulo bɔɔ Kristofo a wɔwɔ Tesalonika no kɔkɔ sɛ: “Mommma obiara nnnaadaa mo kwan biara so, ɛfiri sɛ [Yehowa da no remma] gye sɛ ɔwaeɛ no ba ansa, na wɔyi onipa a ɔnni mmara soɔ no adi, ɔsɛeɛ ba no.”—2 Tesalonikafoɔ 2:3.\nEnti, wɔ asomafo no bere so no, na atoro adiyifo ne awaefo wɔ hɔ, na na wɔrebɔ mmɔden sɛ wɔbɛsɛe Kristofo asafo no. Obiara a ɔtrɛw nyamesom mu atosɛm ne nnaadaasɛm fa Yesu Kristo ne ne nkyerɛkyerɛ ho mu no ka wɔn a Yohane frɛɛ wɔn “deɛ ɔtia Kristo” no ho. Paulo kaa wɔn ho asɛm sɛ “ɔsɛeɛ ba no,” na wei ma yɛhu adwene a Yehowa wɔ wɔ wɔn ho.\nHWƐ YIE WƆ WƆN A ƐNNƐ WƆTIA KRISTO NO NNWUMA HO\nƐnnɛ nso ɛ? Nnipa ne ahyehyɛde ahorow a wɔbom yɛ nea ɔtia Kristo no da so ara sɔre tia Kristo ne ne nkyerɛkyerɛ. Wɔhyɛ da trɛw atosɛm ne nnaadaasɛm mu sɛnea ɛbɛyɛ a nkurɔfo nhu nsonsonoe a ɛda Agya a ɔne Yehowa Nyankopɔn, ne Ne Ba Yesu Kristo no ntam. Yɛwɔ nea enti a ɛsɛ sɛ yɛhwɛ yie wɔ nyamesom mu nnaadaasɛm a ɛte saa ho. Momma yɛnhwɛ nhwɛso mmienu.\nMfehaha pii ni na asɔre ahorow no atrɛw Baasakoro nkyerɛkyerɛ mu. Wɔkyerɛ sɛ Agya no ne Ɔba no yɛ pɛ. Ɛno nti, nea ɔtia Kristo no ma nkurɔfo adwene tu fra; wɔmma wɔnhu onii ko a Yehowa Nyankopɔn ne Yesu Kristo yɛ ankasa, na wɔka sɛ ɛyɛ ahintasɛm. Saa ahintasɛm yi mma nnipa komapafo pii kwan mma wɔnsuasua Yesu Kristo na kampɛsɛ wɔabɛn Onyankopɔn sɛnea Bible hyɛ wɔn nkuran sɛ wɔnyɛ no.—1 Korintofoɔ 11:1; Yakobo 4:8.\nAsɔre ahorow no san ma nkurɔfo adwene tu fra efisɛ wɔhyɛ wɔn nkuran ma wɔde Bible nkyerɛase a wɔayi Onyankopɔn din, Yehowa afiri mu no di dwuma. Ɛmfa ho sɛ edin Yehowa no pue bɛyɛ mpɛn 7,000 wɔ tete Bible nkyerɛase no mu no, wɔayi edin no afiri mu. Dɛn na wei akɔfa aba? Ama onii ko a nokware Nyankopɔn no yɛ no abɛyɛ ahintasɛm kɛse.\nNanso, Onyankopɔn din Yehowa a nnipa komapafo ahu no aboa wɔn ama wɔabɛn Onyankopɔn yie. Richard da so kae bere a Yehowa Adansefo mmienu bi ne no bɔɔ nkɔmmɔ no. Ɔkaa sɛ: “Wɔfiri Bible no mu kyerɛɛ me sɛ nokware Nyankopɔn no din de Yehowa. Bere a mehuu sɛ Onyankopɔn wɔ din no, m’ani gyei yie efisɛ na mentee biribi saa da.” Ɛfiri saa bere no, Richard yɛɛ nsakrae wɔ n’asetenam de Bible mu afotu bɔɔ ne bra sɛnea ɛbɛyɛ a ɔbɛsɔ Yehowa ani. Afei ɔde kaa ho sɛ: “Onyankopɔn din a mehunuiɛ no boaa me ma mebɛnee no kɛse.”\nNea ɔtia Kristo anaa antikristo no aka nnipa mpempem pii ahyɛ honhom fam sum mu mfe pii. Nanso sɛ yɛsua Onyankopɔn Asɛm Bible no a, ɛbɛtumi aboa yɛn ma yɛahu nea ɔyɛ antikristo no ankasa na yɛatwe yɛn ho afiri ne nyamesom mu atosɛm ne ne nnaadaasɛm ho.—Yohane 17:17.\nMmuae a Bible de ma no, sɛ wuhu a, ɛbɛyɛ wo nwonwa. Kenkan na hu nea enti a ɛho hia ne sɛnea ɛbɛboa wo daakye.\nAsɔre pii kyerɛkyerɛ sɛ Onyankopɔn yɛ Nyame Baasakoro. Saa na Bible kyerɛkyerɛ anaa?\nText Baabi a wubetumi atwe nneɛma akenkan ƆWƐN-ABAN June 2015 | Nyansahu Abɛsi Bible Ananmu Anaa?\nAudio Baabi a wubetumi atwe nneɛma abɔ atie ƆWƐN-ABAN June 2015 | Nyansahu Abɛsi Bible Ananmu Anaa?


Korintofo II 9 NA-TWI - Mmoa a wɔde boa Onyankopɔn nkurɔfo - Bible Gateway\nKorintofo II 8Korintofo II 10\nKorintofo II 9 Nkwa Asem (NA-TWI)\n9 Ɛho nhia sɛ mekyerɛw mo fa mmoa a wɔboa Onyankopɔn nkurɔfo a wɔwɔ Yudea no ho. 2 Minim sɛ ɛyɛ mo pɛ sɛ moboa nti, mede mo ahoahoa me ho akyerɛ nnipa a wɔwɔ Makedonia no. Mekae se, “Anuanom a wɔwɔ Hela” no siesiee wɔn ho sɛ wɔbɛboa afe a etwaam no mu. Mo ahokeka no akanyan wɔn mu fa kɛse no. 3 Afei merema anuanom yi aba mo nkyɛn sɛnea ɛbɛyɛ a hoa a yɛde wɔn hoahoa yɛn ho no nyɛ nsɛnkeka kwa. Na, sɛnea mekae no, mubesiesie mo ho aboa. 4 Sɛ anyɛ saa na sɛ nnipa no ne me fi Makedonia ba behu sɛ munsiesiee mo ho a, yɛn anim begu ase. Ɛnyɛ mo anim gu a ebegu ase nko, na mmom, sɛ yɛwɔ mo mu ahotoso no nso ka ho.


1 Mose 18 AKCB – 創世記 18 CCBT | Biblica\n1 Mose 18 AKCB – 創世記 18 CCBT\nOnyankopɔn Hyɛ Abraham Ne Sara Awo Ho Bɔ\n1Awia ketee bi a Abraham te ne ntamadan a ɛwɔ Mamrɛ odum kwae kwan ano no, Awurade yii ne ho adi bio kyerɛɛ no. 2Abraham maa nʼani so no, ohuu sɛ mmarima baasa bi apue ne ntentenso. Ohuu wɔn no, otuu mmirika fii ne ntamadan no kwan ano kohyiaa wɔn, kotow wɔn.\n3Abraham kae se, “Me wura, sɛ manya adom wɔ wʼanim a, ntwa me a meyɛ wʼakoa ho nkɔ. 4Momma wɔmfa nsu bi mmrɛ mo nhohoro mo anan ase, na monhome wɔ nnua yi ase kakra. 5Moaba mo akoa nkyɛn yi, momma mempɛ aduan kakra bi mma monka mo ano, na munnya ahoɔden nkɔ mo kwan.”\nNnipa no penee so kae se, “Eye, yɛ nea wopɛ sɛ woyɛ.”\n6Enti Abraham de ahoɔhare kɔɔ ne yere Sara nkyɛn wɔ ntamadan no mu, kɔka kyerɛɛ no se, “Ka wo ho fa asikresiam pa susukoraa abiɛsa, na fɔtɔw na fa to brodo.”\n7Afei, Abraham yɛɛ ntɛm kɔɔ nʼanantwibuw no mu, kɔkyeree nantwi ba a oye na wadɔ srade de no maa ne somfo ma ɔde ahoɔhare yɛɛ ne ho adwuma. 8Afei, ɔfaa nufusu ani srade ne nufusu ne nantwi ba a ɔde anoa aduan no, de too nnipa baasa no pon. Bere a nnipa no gu so redidi no, na ogyina wɔn nkyɛn wɔ nnua no ase.\n9Nnipa no bisaa Abraham se, “Wo yere Sara wɔ he?”\nAbraham buaa wɔn se, “Ɔwɔ ntamadan no mu.”\n10Afei, Awurade kae se, “Nea ɛbɛyɛ biara, afe sesɛɛ mɛba wo nkyɛn, na mɛba no na wo yere Sara awo ɔbabarima.”\nSaa bere no, na Sara gyina ntamadan no pon akyi, retie nkɔmmɔ no. 11Na Abraham ne Sara nyinaa anyinyin yiye a wɔn mfe akɔ anim koraa nti, na Sara awo apa ho. 12Sara tee asɛm no, ɔserew ne tirim, kae se, “Manya awie aberewabɔ, na me kunu nso abɔ akwakoraa yi, ɛbɛyɛ dɛn na manya saa anigyede yi?”\n13Enti Awurade bisaa Abraham se, “Adɛn nti na Sara serew bisae se, ‘Ampa ara sɛ manyin adu sɛɛ yi, metumi awo ba ana?’ 14Biribi boro Awurade ahoɔden so sɛ ɔbɛyɛ? Afe sesɛɛ a mɛsan aba sɛnea mahyɛ wo ho bɔ no, na wo yere Sara awo ɔbabarima.”\n15Na Sara suro nti, otwaa atoro se, “Manserew.”\nNanso Onyankopɔn kae se, “Ɛyɛ nokware turodoo sɛ woserewee.”\n16Mmarima no kraa sɛ wɔrekɔ no, wɔde wɔn ani kyerɛɛ Sodom. Abraham kogyaa wɔn kwan. 17Afei, Awurade kae se, “Ade a mabɔ me tirim sɛ mɛyɛ no memfa nsie Abraham ana? 18Ɛyɛ nokware turodoo sɛ Abraham bɛyɛ ɔman kɛse a ɛwɔ tumi. Na ɛnam Abraham so na wobehyira amanaman a ɛwɔ asase so nyinaa. 19Efisɛ mapaw Abraham sɛ ɔbɛkyerɛkyerɛ ne mma ne ne fifo Awurade kwan. Na wɔayɛ ade pa ne ade trenee a ɛsɔ Awurade ani. Sɛnea ɛbɛyɛ a Awurade bɔ a ɔhyɛɛ Abraham no bɛba mu.”\n20Afei, Awurade kae se, “Mate nnebɔne a ɛyɛ duru a ɛrekɔ so wɔ Sodom ne Gomora no. 21Mɛkɔ hɔ akɔhwɛ sɛ, nea wɔyɛ no yɛ bɔne a ɛyɛ duru sɛnea mate no ana. Sɛ ɛnte saa nso a, mehu.”\n22Na mmarima baasa no mu baanu dan wɔn ani kyerɛɛ Sodom. Nanso Abraham de, na ɔda so gyina Awurade anim. 23Na Abraham twiw bɛn Onyankopɔn bisaa no se, “Wobɛsɛe nnipa trenee ne nnipa bɔnefo nyinaa afra ana? 24Na sɛ nnipa trenee aduonum wɔ kurow no mu a, wobɛsɛe kurow no a worenhwɛ saa nnipa trenee aduonum no ho nnyae kurow no sɛe ana? 25Ɛmpare wo sɛ wobɛyɛ saa, sɛ wubekum nnipa trenee ne nnipa bɔnefo afra, de asotwe koro no ara bɛma nnipa trenee ne nnipa bɔnefo. Ɛmpare wo! Nea obu asase nyinaa atɛn no remmu atɛntrenee ana?”\n26Na Awurade kae se, “Sɛ mihu nnipa trenee aduonum wɔ Sodom kurow no mu a, wɔn nti merensɛe kurow no.”\n27Na Abraham bisae se, “Afei, me a meyɛ nsõ ne dɔte a mensɛ hwee, nanso masi me bo ne Awurade akasa yi, 28sɛ ɛba sɛ nnipa trenee no dodow yɛ aduanan anum nso ɛ? Esiane saa nnipa anum a wɔafi nnipa trenee aduonum no so ama aka nnipa trenee aduanan anum no nti, wobɛsɛe kurow mu no nyinaa ana?”\nOnyankopɔn buae se, “Sɛ mihu nnipa trenee aduanan anum wɔ kurow no mu a, merensɛe no.”\n29Abraham toaa nʼadebisa no so se, “Sɛ ɛba sɛ, nnipa trenee aduanan pɛ na wɔwɔ kurow no mu ɛ?”\nNa Awurade buaa Abraham se, “Nnipa trenee aduanan no nti, merensɛe kurow no.”\n30Abraham kɔɔ so srɛɛ bio se, “Mesrɛ wo, Awurade, mma wo bo mfuw me, ma menkasa. Sɛ ɛba sɛ nnipa trenee aduasa na wɔwɔ kurow no mu nso ɛ?”\nAwurade buae se, “Sɛ mihu nnipa trenee aduasa a, merensɛe kurow no.”\n31Afei, Abraham bisae se, “Masi me bo ne Awurade akasa yi, ɛba sɛ nnipa trenee aduonu pɛ na wɔwɔ kurow no mu ɛ?”\nOnyankopɔn buae se, “Saa nnipa trenee aduonu no nti, merensɛe kurow no.”\n32Abraham kɔɔ so bisae se, “Awurade, mma wo bo mfuw me; ma mimmisa mʼasɛm baako pɛ a etwa to. Sɛ ɛba sɛ, nnipa trenee du na wɔwɔ kurow no mu nso ɛ?”\nAwurade buae se, “Saa nnipa trenee du no nti, merensɛe kurow no.”\n33Bere a Awurade ne Abraham kasa wiee no, ogyaw Abraham hɔ kɔe. Abraham nso san kɔɔ nʼatenae.\nAKCB : 1 Mose 18


Yesu Maa Nyamesomfo Nyaatwomfo no Suban Daa Adi (Mateo 23) | Yesu Asetena\nNYAMESOMFO NYAATWOMFO NO, YESU MAA WƆN SUBAN DAA ADI\nNyamesom mpanimfoɔ no antumi angu Yesu anim ase, na bere a wɔyɛɛ sɛ wɔbɛma Yesu akasa atia Romafo no nso, anyɛ yie. (Luka 20:20) Ná Yesu da so wɔ asɔrefie hɔ Nisan da a ɛtɔ so 11 no. Saa da no deɛ, Yesu na ɔde asɛm bi pem n’atamfo no na ama wɔahu onipa ko a ɔyɛ. Ɔbisaa wɔn sɛ: “Adwene bɛn na mowɔ wɔ Kristo no ho? Ɔyɛ hwan ba?” (Mateo 22:42) Ná obiara nim sɛ Kristo anaa Mesia no bɛfiri Dawid abusua mu na aba. Enti bere a nyamesom mpanimfoɔ no rema mmuaeɛ no, saa ara na wɔkae.—Mateo 9:27; 12:23; Yohane 7:42.\nYesu bisaa wɔn sɛ: “Ɛnneɛ afei adɛn nti na honhom no maa Dawid frɛɛ no ‘Owura,’ kaa sɛ, ‘Yehowa ka kyerɛɛ me Wura sɛ: “Tena me nsa nifa kɔsi sɛ mede w’atamfo bɛgu wo nan ase”’? Enti sɛ Dawid frɛɛ no ‘Owura’ a, ɛyɛɛ dɛn na ɔyɛ ne ba?”— Mateo 22:43-45.\nFarisifo no amma mmuaeɛ biara; wɔn deɛ na wɔn ani da so sɛ Dawid aseni bi bɛba abɛgye wɔn afiri Romafo no nsam. Nanso Yesu de Dawid asɛm a ɛwɔ Dwom 110:1, 2 no kyerɛɛ wɔn sɛ Mesia no nyɛ ɔdasani bi kɛkɛ. Mmom ɔyɛ Dawid Wura, na ɔbɛtena Onyankopɔn nsa nifa so wɔ soro, na akyiri yi ɔbɛdi tumi. Yesu mmuaeɛ no maa Farisifo no kaa wɔn ano toom.\nNá asuafo no ne nnipa pii retie Yesu. Afei Yesu de n’adwene kɔɔ wɔn so bɔɔ wɔn kɔkɔ wɔ akyerɛwfo ne Farisifo no ho. Ɔka kyerɛɛ wɔn sɛ saa mmarima no te “Mose adwa so,” enti wɔn na wɔkyerɛkyerɛ Onyankopɔn Mmara. Yesu ka kyerɛɛ nkurɔfo no sɛ: “Enti deɛ wɔka kyerɛ mo nyinaa, monni so na monyɛ, nanso monnyɛ wɔn nnwuma, ɛfiri sɛ wɔka nanso wɔnyɛ.”—Mateo 23:2, 3.\nAfei Yesu kaa nneɛma bi a na wɔreyɛ a ɛkyerɛ sɛ ampa wɔyɛ nyaatwom. Ɔkaa sɛ: “Wɔyɛ twerɛsɛm kotokuo a wɔde bɔ wɔn ho ban no atɛtrɛtɛ.” Saa bere no, na Yudafo no bi wɔ kyerɛwsɛm kotoku nketenkete a Mmara nsɛm no bi wom, na na wɔtumi de bɔ wɔn moma so anaa wɔde to wɔn nsa. Nanso Farisifo no hyɛɛ da yeyɛɛ wɔn de no akɛse, na ama obiara ahu sɛ wɔn na wɔdi Mmara no so paa. Saa bere no nso, na mmara kyerɛ sɛ ɛsɛ sɛ Israelfo no yɛ wɔn ntade ano mmɛsã. Nanso Farisifo no deɛ, na wɔyɛ wɔn de “akɛseɛ.” Enti, na wɔn ntade ano yɛ atenten sen obiara de. (Numeri 15:38-40) Wɔyɛɛ weinom nyinaa “sɛdeɛ nnipa bɛhunu” wɔn.—Mateo 23:5.\nYesu asuafo no mpo, wɔanhwɛ yie a, anka wɔbɛtumi afa saa suban no bi. Enti ɔtuu wɔn fo sɛ: “Ɛnsɛ sɛ wɔfrɛ mo Rabi, ɛfiri sɛ ɔbaako ne mo kyerɛkyerɛfoɔ, na mo nyinaa moyɛ anuanom. Bio nso, mommfrɛ obiara mo agya asase so, na ɔbaako ne mo Agya, Ɔsorosoroni no. Afei nso ɛnsɛ sɛ wɔfrɛ mo ‘akannifoɔ,’ ɛfiri sɛ mo Kannifoɔ yɛ baako, ɔne Kristo.” Ɛnde sɛn na na ɛsɛ sɛ asuafo no bu wɔn ho na wɔyɛ wɔn ade? Yesu ka kyerɛɛ wɔn sɛ: “Ɛsɛ sɛ deɛ ɔyɛ mo mu kɛseɛ no yɛ mo somfoɔ. Obiara a ɔma ne ho soɔ no wɔbɛbrɛ no ase, na obiara a ɔbrɛ ne ho aseɛ no wɔbɛma ne so.”—Mateo 23:8-12.\nAfei Yesu kaa nsɛm bi a ɛkyerɛ sɛ akyerɛwfo ne Farisifo nyaatwomfo no wɔ asɛm bɔ no pɔ. Ɔkaa sɛ: “Monnue, atwerɛfoɔ ne Farisifoɔ nyaatwomfoɔ! ɛfiri sɛ moto ɔsoro ahennie mu wɔ nnipa anim; mo a monkɔ mu, na wɔn a wɔrekɔ mu no nso momma wɔn kwan.”—Mateo 23:13.\nNea ɛmaa Yesu kaa Farisifo no anim ne sɛ, na wɔmfa Onyankopɔn mmara nyɛ hwee, enti wɔhyehyɛɛ wɔn ara mmara. Wɔn mmara no baako ne sɛ: “Sɛ obi ka asɔrefie no ntam a, ɛnyɛ hwee, na sɛ ɔka asɔrefie hɔ sika no ntam a, asodie da ne so.” Ɛno ma yɛhu sɛ ɛba abrabɔ fam a, na wɔyɛ anifuraefo, efisɛ na asɔrefie hɔ sika no hia wɔn sen Yehowa som a ɛkɔ so wɔ hɔ no. Afei nso, “Mmara no mu nsɛm a tumi wom a ɛne atɛntenenee ne mmɔborɔhunu ne nokorɛdie no deɛ,” na wɔmfa nyɛ hwee.—Mateo 23:16, 23; Luka 11:42.\nYesu ka kyerɛɛ Farisifo no sɛ: “Akwankyerɛfoɔ anifirafoɔ a mosɔne nneɛma so yi nwansena nanso momene yoma!” (Mateo 23:24) Saa bere no, na wɔbu nwansena ne yoma nyinaa sɛ mmoa a wɔn ho ntew. Ná Farisifo no sɔne wɔn nsã so yi emu nwansena, nanso na wɔbu wɔn ani gu Mmara no mu nneɛma a emu yɛ duru no so. Enti na akɔyɛ sɛ nea wɔremene yoma a ɛso sen nwansena koraa.—Leviticus 11:4, 21-24.\nBere a Yesu de Dawid asɛm a ɛwɔ Dwom 110 bisaa Farisifo no asɛm no, adɛn nti na wɔantumi anyi ano?\nAdɛn nti na Farisifo no yɛɛ wɔn kyerɛwsɛm kotoku no atɛtrɛtɛ, na wɔyɛɛ wɔn ntade ano atenten?\nAfotuo bɛn na Yesu de maa n’asuafo no\n“Babilon Kɛse” no a Wubehu


Yesaia - Wikipedia\nYesaia pronounciation of "Yesaia" (help·info) yɛ nyame diyifoɔ a yɛ de twerɛ kronkron nhoma baako to no. Wɔ yesaia nhoma no mu kyerɛ sɛ yesaia nankasa yɛ odiyifoɔ nanso nsonsoneɛ a ɛda yesaia nwoma no ne abakɔsɛm no mu yɛ huyan kakra. Abakɔsɛm no kyerɛ sɛ nipa baako pɛ na ɛtwerɛ nnwoma aduosia nsia (66) ɛfiri 740BC ne 686BC ntam. Ɛna ɛmu tee medeɛ du nom mu, nwoma no kasa fa adiyisɛm ne ɔkwan a lsraefo be fi nkoasom mu wɔ babylonia. Nwoma yi mu yesaia hyɛ nkɔm fa yesu awoɔ ne edin ye de bɛ frɛ no . Adeɛ baako a ɛwɔ mu ne sɛ nnwwoma no fa a ɛdikan no (ati 1-39) no yɛ abakwasɛm a ɛne ɔkɔmhyɛnii no puiiɛ, wɔde fra anwonsɛm ho a wɔtwerɛɛ no King Josiah pɛn so bɛyɛ mfeɛ ɔha , na wɔbɛkae nnwoma no da firi berɛ a basabasa sii wɔ Babylon anaa sɛ ɛtwam, bɛyɛ mfeɛ ahanu akyiri wɔ Kɔmhyɛni a ɔka abakwasɛm asɛm pɛn so.\nNe ho Asɛm.[sesa]\nTi a ɛdikan a ɛwɔ Yesaia nnwoma nom ka sɛ Yesaia hyɛɛ nkɔm wɔ Uzziah,Jotham, Ahaz ne Hezekiah, Judahfoɔ ahemfo pɛn so. Uzziah dii ne man so mfeɛ aduonum mmienu wɔ 8th sɛntry BC mfimfini, na ɛwɔ sɛ Yesaia hyɛ n'asɔfo dwuma ase mfeɛ kakraa bi ansa na Uzziah wuo no aduru, wɔ 740 BC mu. Yesaia tenaa ase duruu mfeɛ du nan a na Hezekiah di akonnwa soɔ(ɔwuu 698BC). Ɔnka ɔne Manasseh na ɛblbom as ɔman no so mmerɛ tiawa bi mu. Ɛwɔm sɛ anka Yesaia bɛtumi ahyɛ nkɔm bɛyɛ mfeɛ aduosia nan deɛ.\nSɛ yɛhwɛ nkyerɛkyerɛmu a ɛfiri ɛnnɛ mmere yi mua, na wɔfrɛ Yesaia yere nkɔmhyɛnii baa, ɛbɛtumi aba sɛ na ɔwɔ nkɔmhyɛ adom akyɛdeɛ te sɛ Deborah ne Huldah, anaa sɛ ɛbia na ɔyɛ ɔkɔmhyɛnii yere no ntira. Wɔwoo mma mmarima mmiɛnsa a panin no de Shear-Jashud, ɛkyerɛ sɛ"A remnant Shall return", ketewa no nso de Maher-Shalal-Hash-Baz, aseɛ ne sɛ "Spoil quickly, plunder speedily". \nƐno akyire no ankyɛ na Shalmaneser V yɛɛ n'adwene sɛ ɔbɛdi Israel ahennie no so,wadi so aseɛ Samaria(722BC). Ɛnti Ahaz dii ahennie no so no Assyriafoɔ tumi biara antumi amfa ne nsa annka Judah ahennie no. Nanso Hezekiah dii ahennie no so no wɔhyɛ no nkuran sɛ ɔnko ntia Assyria hene, na ɔne Egypt hene bomm. Assyria hene hunahunaa Judah hene ɛna ɛkɔɔ asaase no so. Sennacherb (701BC) na ɔdii akofoɔ no anim wɔ Judah. Hezekiah diberɛ so teeɛ na ɔbrɛ ne ho ase maa Assyriafoɔ.  Nanso mmerɛ tiawa akyire no, ɔko hi sii hɔ. Biom Sennacherb dii ɔkofoɔ no anim kɔɔ Judah adeɛ baako a ɛhunahuna Jersalem. Yesaia hyɛɛ Hezekiah nkuran sɛ ɔne Assyriafoɔ no nkɔ fee so, ne saa nti Sennacherb de twerɛ krataa de hunahunaa Hezekiah, a ɔde kɔɔ Onyankopɔn anim.\nƐnna Amos ba Yesaia soma maa wɔkɔɔ Hesekia nkyɛn sɛ: "Sɛ Awurade Israel Nyankopɔn seɛ nie:Deɛbwobɔɔ me ɛho mpaeɛ Asiriahene Sannacherib ho no, mate. Yei ne nsɛm a Awurade aka agu ne soɔ no: Ɔbaabunu Sion babaa no bu wɔ animtia yi wo ahi, Yerusalem babaa rewoso ne ti wɔ w'akyiri. Hwan na woasopa no na wosua no? Na hwan so na woama wo nne soɔ na woama w'ani Atta wo ntɛm? Wode atia Israel Kronkronni no.\nSɛ wohwɛ 2Ahemfo 19 (ne yɛ nya no wɔ 2Berɛsosɛm 32) wobɛhunu a Awurade bɔfoɔ bi bɛhwee Assyria asraafoɔ no so ɛna wɔkumm mmarima bɛyɛ mpem ɔha ne aduowɔtwe num(185,000) wɔn anadwo baako. "Te sɛ Xerxes wɔ Greece, Sennacherb annhunu ahodwirisɛm te sɛ wei wɔ Judah.Wammɔ pɔ biara biom antia Palestine a ɛwɔ anaafoɔ fam ne Egypt biom. Mfeɛ a ɔkaeɛ no Hezekiah buu ɔman asomdwoe mu. Isaiah dii so saa kɔɔ Manasseh mu. Wantwerɛ mmerɛ ne kwan a ɔfaa so wui wɔ twerɛsɛm nom anaa sɛ baabia. Jewfoɔ a ɛbaa akyire no kyerɛɛ sɛ Manasseh hyɛɛ sɛ ɔnku no ɛna ɔgyinaa ne gyedie mu ma wɔtwitwaa ne mu mmienu. Nsonsoneɛ da Isaiah nnwoma no ne Jeremiah nnwoma a ɛwɔ Hebrew twerɛsɛm a ɛda "Awurade abufuo" adi wɔ mu, nhwɛsoɔ bi te sɛ, wɔ Isaiah 9:9 no ka sɛ " Awurade abufuo bɛma esum aba asaase no so, na asaase no so nnipa ato gya nom"\nWɔ Kristosom mu.[sesa]\nPseudepigraphical kristoni a wɔtwerɛ too hɔ kakra wɔ mfeɛ ɔha awieɛ ne mfeɛ ahaasa ahyɛaseɛ mu kyerɛɛ nsɛm bi faa Isaiah ho sɛ na ɔyɛ Kɔmhyɛni atorɔfo na ɔde wiee sɛ wɔkumm Isaiah berɛ a gyinaa ne gyedie so wɔ nyamesom mu- emu biara nni hɔ a ɛwɔ twerɛsɛm nom.\nGregory a ɔwɔ Nyssa+c.335-395) gyedi sɛ ɔkɔmhyɛnii Yesaia "nim ahintasɛm a ɛwɔ nsɛmpa a ɛwɔ ɔsom no mu yiee paa ara kyɛn afoforɔ". Jerome(c.342-420) nso hyɛɛ no animuonyam a ɔkaa sɛ, "na ɔyɛ nkyerɛkyerɛ adwuma sene nkɔmhyɛ adwuma, ɛfiri sɛ ɔkyerɛɛ ahintasɛm a ɛwɔ Kristo asɔre mu yie a wobɛsusu sɛ ɛnnyɛ daakye ho nkɔm na ɔrehyɛ, na ɛmom ɔreka abakwasɛm bi a atwam". Nnoɔma pɔtee bi a Ɔkae ne nnwom a nkoa bi too berɛ a ɔwɔ yaw mu, a akristofoɔ kyerɛ sɛ ɛyɛ nkɔmhyɛ adiyisɛm pefee a ɛwɔ ɛsu, botaeɛ ne nkyerɛkyerɛmu a ɛfa Yesu Kristo wuo ho.\nWɔn a wɔtwerɛ twerɛsɛm apam foforɔ no bɔɔ Yesaia no so pii wɔ twerɛsɛm nom. Nnwoma no mu du a ɔde yɛɛ mfatoho no fa nkoa brɛ ho, kwan a ɔfaa so kɔɔ ateetee mu, na ɔwu gyee pii firii wɔn bɔne mu, wɔsiee no wɔ sikani amu, na ɔyɛɛ kanea maa amamanmufoɔ. John nyamesɛm kyerɛ sɛ Yesaia"hunuu Yesu" animuonyam na ɔkasa faa ne ho". Eastern Orthodox church dii Ɔhoteni Yesaia a ɔyɛ Kɔmhyɛni afahyɛ wɔ kɔtonimaa bosome da a ɛtɔ so nkron(9 May). Wɔbɔɔ Yesaia din wɔ ahoteefoɔ nnwoma nom wɔ kɔtonimaa bosome da a ɛtɔ so nkron(9 May) wɔ Roman martyrology a ɛwɔ Roman asɔredan mu.\n↑ 1.0 1.1 1.2 https://en.wikipedia.org/wiki/Isaiah#cite_note-8\n↑ Hebrew-English Bible Nhwɛsoɔ:Bibleverse\n↑ Hebrew-English Bible, Isaiah 8:3\n↑ Hebrew-English Bible Judges 4:4\n↑ Hebrew-English Bible 2 Kings 22:14–20\n↑ Hebrew-English Bible Isaiah 7:3\n↑ Hebrew-English Bible Isaiah 8:3\n↑ Hebrew-English Bible 2 Kings 18:7\n↑ Hebrew-English Bible Isaiah 30:2–4\n↑ Hebrew-English Bible 2 Kings 18:14–16\n↑ Hebrew-English Bible Isaiah 36:2\n↑ Hebrew-English Bible 37:1–7\n↑ Hebrew-English Bible Isaiah 37:14\n↑ Hebrew-English Bible Isaiah 37:21–23\n↑ Sayce, Archibald Henry, The Ancient Empires of the East. Macmillan, 1884\n↑ Hebrew-English Bible 2 Chr 32:23–29\n↑ Babylonian Talmud, Yevamot 49b\n↑ Isaiah 9:19\n↑ Graham, Ron. "Isaiah in the New Testament - Quotations Chart - In Isaiah Order\n↑ Bible, John 12:41\n↑ Prophet Isaiah in the Eastern Orthodox Church". Orthodox Church of America. Archived from the original on October 10, 2018\n↑ "St. Isaiah the Prophet, Pray for Us"\nYɛ yi fii "https://tw.wikipedia.org/w/index.php?title=Yesaia&oldid=62843"\nNsesae ba kratafa yi so da 28 Ogyefuo 2022, mmere 09:48.


Римлянам 2 CARS - Romafo 2 NA-TWI | Biblica\nРимлянам 2 CARS - Romafo 2 NA-TWI\n1Mo a mubu afoforo atɛn no, munni anoyi biara. Ɔkwan biara a mobɛfa so abu afoforo atɛn no, ɛnam saa kwan no ara so ma mode atemmu ba mo ho so. Efisɛ, bɔne a ɛma mubu afoforo atɛn no, mo nso moyɛ saa bɔne koro no ara bi. 2 Yenim sɛ, sɛ Onyankopɔn bu wɔn a wɔte saa ara no atɛn a na ne kwan so ara nen. 3 Na wo, m’adamfo, wo nso wubu afoforo atɛn wɔ nneɛma koro no ara a woyɛ bi no ho. Wususuw sɛ Onyankopɔn remmu wo atɛn anaa? Anaasɛ ebia, wummu n’ayamye, n’abodwokyɛre ne ne boasetɔ. 4 Ɛyɛ nokware sɛ wunim sɛ Onyankopɔn yɛ mmɔborɔhunufo. Efisɛ, ɔpɛ sɛ ɔkyerɛ wo kwan a wobɛfa so anu wo ho.\nNA-TWI : Romafo 2